Ο Σταύρος Θεοδωράκης στη Λαμία\nΜε μια πρωινή επίσκεψη στη Λαμία, ο επικεφαλής του κινήματος Σταύρος Θεοδωράκης, συνέχισε την προεκλογική περιοδεία του σε ολόκληρη την Ελλάδα. Επισκέφθηκε το εμπορικό κέντρο και στην συνέχεια παραχώρησε συνέντευξη τύπου στα ΜΜΕ της Στερεάς Ελλάδος:\nΓια το Ποτάμι η υπόθεση της Ευρώπης και του ευρώ είναι αδιαπραγμάτευτη. Δεν είναι στα πλαίσια ενός παζαριού το βγαίνουμε από το ευρώ ή βγαίνουμε από την Ευρώπη. Πιστεύουμε ότι το μήνυμα που θα πρέπει να εκπέμψουμε ως χώρα προς την Ευρωπαϊκή Ένωση είναι ότι η χώρα μας είναι στον πυρήνα της Ευρωπαϊκής Ένωσης και θα συνεχίσει την πορεία της μέσα στο ευρώ και την ευρωζώνη. Θα το εκτιμούσα, και θα το εκτιμούσε βέβαια πολύ περισσότερο από μένα ο ελληνικός λαός, εάν την ίδια αποφασιστικότητα είχε όλο το πολιτικό σύστημα. Δηλαδή εάν δεν έθετε εν αμφιβόλω τη συμμετοχή της χώρας στην ευρωζώνη. Είναι ολέθριο που κάποιοι πολιτευτές για να ενθουσιάσουν κάποια πλήθη βγαίνουν κατά καιρούς και αφήνουν αμφιβολίες για την συμμετοχή της χώρας μας στην Ευρωζώνη. Είναι πραγματικά ολέθριο σε μια εποχή που η Ελλάδα δεν έχει εναλλακτικές λύσεις, σε μια εποχή που υπάρχουν πολλά προβλήματα στα ευρύτερα σύνορα μας να λένε κάποιοι ότι η Ευρώπη μπορεί να είναι το σπίτι μας, αλλά μπορεί και να μην είναι το σπίτι μας. Ας σοβαρευτούμε λοιπόν και ας αποφασίσουμε ότι είμαστε αναπόσπαστο τμήμα της Ευρώπης και της Ευρωζώνης. Τώρα.\nΓια το αν υπάρχει κίνδυνος εξόδου από την Ε.Ε\nΚατά την εκτίμησή μου η Ευρώπη έχει αποφασίσει να πορευθεί και να βοηθήσει την Ελλάδα. Αυτό φάνηκε από τις μέχρι τώρα αποφάσεις των κοινοβουλίων όλων των χωρών. Η Ελλάδα δεν δανειοδοτείται από κάποιους πλούσιους τραπεζίτες της Ευρώπης αλλά από τον ευρωπαϊκό λαό και τις ευρωπαϊκές κοινωνίες. Είναι σαφές λοιπόν ότι αυτές οι κοινωνίες θέλουν την Ελλάδα στην Ευρώπη. Πάντα όμως παίζει ρόλο και το πως συμπεριφέρεται και ο άλλος, στην περίπτωσή μας ο Έλληνας. Πιστεύω λοιπόν ότι πρέπει να τελειώσει αυτή η συζήτηση και ότι πρέπει να είναι απόλυτη η θετική τοποθέτηση των κομμάτων εξουσίας στη συμμετοχή μας στην Ευρωπαϊκή Ένωση, ώστε να μην υπάρχει στο τραπέζι των διαπραγματεύσεων ούτε η πιθανότητα μιας συζήτησης εξόδου από την Ευρωπαϊκή Ένωση.\nΓια το μέλλον της χώρας στην Ευρώπη\nΈχουν ακουστεί διάφορα, ακόμα και τις τελευταίες μέρες, από κάποιους ανεγκέφαλους, οι οποίοι λένε ότι η χώρα έχει εναλλακτικές λύσεις. Έχω ακούσει κάποιον επί παραδείγματι να ζητάει να μας δώσει η Ευρώπη ένα χρυσό αλεξίπτωτο και να πέσουμε στο δικό μας νόμισμα. Να γυρίσουμε σε ένα δικό μας νόμισμα. Δεν θα υπάρξει χρυσό αλεξίπτωτο και αυτός που το προτείνει θα είναι υπόλογος απέναντι στην ιστορία. Η χώρα πρέπει να μείνει στο ισχυρό Ευρώ. Οι κινήσεις που θα κάνει το Ποτάμι ως τρίτη δύναμη της χώρας, είτε με τη Νέα Δημοκρατία πρώτο κόμμα είτε με τον ΣΥΡΙΖΑ πρώτο κόμμα, θα είναι προς αυτή την κατεύθυνση. Θα είναι η σταθεροποίησή μας στον πυρήνα της Ευρωζώνης. Θα πρέπει να μειωθεί η κουβέντα και δεν θα πρέπει να πυροδοτούμε εμείς οι Έλληνες αυτή την κουβέντα, όπως επίσης δεν θα πρέπει για άλλη μια φορά να εμφανιζόμαστε εμείς οι ίδιοι ότι αμφισβητούμε την Ευρωπαϊκή υπόσταση της χώρας.\nΗ Ελλάδα πήρε ένα πολύ μεγάλο δάνειο από την Ευρωπαϊκή Ένωση. Πρωτοφανές για τα ευρωπαϊκά δεδομένα. Το ότι οι δικοί μας πολιτικοί ήταν ανίκανοι να χειριστούν τα θέματα και να βρεθεί η χώρα μας σε μια πορεία ανάπτυξης είναι ένα δικό μας πρόβλημα. Ξέρετε γιατί το λέω αυτό; Γιατί βλέπω τώρα κάποιους υπουργούς, υπουργούς αυτής της κυβέρνησης, που έχουν πολύ μεγάλη ευθύνη για τις πληγές της κοινωνίας και βγαίνουν και λένε ότι «δε φταίμε εμείς» , «φταίει η Τρόικα» ή «φταίει το μνημόνιο». Αυτοί καλύπτονται. Καλύπτονται πίσω από τις κουρτίνες. Αυτοί φταίνε. Οι υπουργοί του Σαμαρά και του Βενιζέλου φταίνε που δεν έχουμε κατακτήσει το έδαφος που θα έπρεπε. Αυτοί καθυστέρησαν τις αλλαγές. Αυτοί συνέχισαν να ενισχύουν τα δικά τους παιδιά. Αυτοί δεν διόρθωσαν το τραπεζικό σύστημα. Δεν θα πρέπει να παρασυρθούμε σε μια κουβέντα αναζητώντας τον φταίχτη έξω από τη χώρα, αφήνοντας τον φταίχτη εντός χώρας στο απυρόβλητο. Η ευθύνη λοιπόν είναι του Σαμαρά. Η ευθύνη είναι του Βενιζέλου. Η ευθύνη αύριο θα είναι του επόμενου πρωθυπουργού. Αυτός αποφασίζει, αυτός διαπραγματεύεται. Το ότι οι ξένοι έκαναν λάθη και ότι έδωσαν προτάσεις οι οποίες δεν έπρεπε να υλοποιηθούν είναι ένα άλλο ζήτημα και όχι η κύρια συζήτηση. Αυτό που ενδιαφέρει εμάς, ως χώρα, είναι το τι κάνουν οι δικοί μας πολιτικοί και πως μας προστατεύουν…\nΞέρουμε ότι αυτή τη στιγμή το Ποτάμι, όσο δυνατό και αν είναι, δεν έχει την ευθύνη της κυβέρνησης, άρα είναι υποχρεωμένο με αυτούς που ο ελληνικός λαός θα επιλέξει να βρει κάποιες λύσεις. Μπορεί να μην είναι ιδανικές αλλά δεν είμαστε της άποψης ότι πρέπει να σηκώσουμε τα χέρια ψηλά και να δώσουμε το έδαφος μόνο στους παλιούς. Θα προσπαθήσουμε να διορθώσουμε τα πράγματα. Έτσι εξελίσσεται η ζωή. Εξελίσσεται η ζωή με μια γνώση της δύναμής σου. Εμείς λοιπόν δεν θέλουμε τη χώρα ακυβέρνητη, δεν θέλουμε εκλογές και ξανά εκλογές. Η χώρα οικονομικά είναι γονατισμένη. Όλοι οι δείκτες αρχίζουν και γυρνάνε αρνητικά από τις φορολογικές εισπράξεις και μάλιστα μαθαίνω ότι στην υστέρηση των φορολογικών εσόδων πρώτες είναι οι εφορίες των πλούσιων περιοχών, κάτι που σημαίνει ότι κάποιοι δε σκέφτονται πατριωτικά και βγάζουν τα λεφτά τους από τη χώρα. Και αυτό είναι ολέθριο. Πιστεύω λοιπόν ότι είναι απαραίτητο αυτή τη στιγμή να έχουμε κυβέρνηση αμέσως μετά τις εκλογές και όχι να πηγαίνουμε από εκλογές σε εκλογές σε μια διαλυμένη χώρα.\nΤο να απαιτεί κάποιος την αυτοδυναμία όταν έχει το 45% είναι λογικό. Το να απαιτεί κάποιος την αυτοδυναμία όταν έχει το 28% και λέει ότι εάν το κάνω 34% θα έχω αυτοδυναμία είναι μια προσβολή στον ελληνικό λαό. Έχουμε αλλάξει λίγο τις έννοιες των λέξεων. Δηλαδή, θεωρείται σήμερα Δημοκρατικό και αριστερό να λέει κάποιος απαιτώ την αυτοδυναμία με 50+ έδρες που μου δίνει ο εκλογικός νόμος και με ένα ποσοστό 35%; Ότι με 35% γίνομαι απόλυτος κυρίαρχος του παιχνιδιού; Αυτό είναι κάτι βρώμικο απέναντι στον ελληνικό λαό. Θέλεις το 35% για να εκλέξεις βουλευτές για το 51%; Δεν πρέπει να το δεχθούμε. Πρέπει να έχουμε ένα μέτωπο απέναντι στην ανάγκη των κομμάτων να κυβερνάνε μόνα τους.\nΈχω μία ένσταση για τον Πρόεδρο της Δημοκρατίας. Είναι η πρώτη φορά που το λέω. Δε θέλω ένα Πρόεδρο της Δημοκρατίας με σχετική πλειοψηφία. Πιστεύω ότι και κανένας Έλληνας δεν θέλει Πρόεδρο της Δημοκρατίας με σχετική πλειοψηφία. Αυτό γιατί η καινούργια Βουλή θα μπορεί να εκλέξει Πρόεδρο με 180 στην πρώτη ψηφοφορία αλλά στις θα αρκούν και 90 και 70 και 60 και με 10 ψήφοι. Δηλαδή στην τρίτη ψηφοφορία θα βγει Πρόεδρος Δημοκρατίας αυτός που παίρνει τις περισσότερους ψήφους. Αυτό σημαίνει ότι αν ένα τμήμα του ΣΥΡΙΖΑ προτείνει έναν Πρόεδρο της Δημοκρατίας και έχει την πλειοψηφία θα βγει αυτός. Θέλει ο ελληνικός λαός έναν Πρόεδρο ενός τμήματος της Νέας Δημοκρατίας ή ενός τμήματος του ΣΥΡΙΖΑ; Είναι λάθος. Θα πρέπει να έχουμε έναν Πρόεδρο με 180 ψήφους. Θα πρέπει να έχουμε έναν δυνατό Πρόεδρο. Έναν Πρόεδρο που να μην αμφισβητείται καθημερινά η πρόθεσή και οι αποφάσεις του. Γιατί αυτό θα συμβεί αν έχουμε ένα Πρόεδρο της σχετικής πλειοψηφίας. Από την επόμενη μέρα θα αρχίσει το άλλο καλαμπούρι και θα αμφισβητούμε τις αποφάσεις του Προέδρου. Δεν το θέλω και θα έπρεπε να είχαν σκεφτεί σοβαρά να μη το κάνουν. Αλλά έστω και τώρα υπάρχει δρόμος. Να συμφωνήσουν προεκλογικά σε έναν Πρόεδρο Δημοκρατίας ο οποίος θα εκλεγεί αμέσως μετά τη σύσταση της καινούργιας Βουλής, με 180 ψήφους και όχι με σχετική πλειοψηφία.\nΤο πιο σημαντικό είναι να συμφωνήσουμε για τις κόκκινες γραμμές μας. Αυτό είναι το πιο σημαντικό. Θέλω να είμαι ειλικρινής. Το μπόι σου καθορίζει το πως θα ρίξεις κάτω τον αντίπαλο. Δηλαδή, εάν ο κόσμος δεν σου δώσει δύναμη θα μπορείς να απαιτήσεις λίγα πράγματα. Αν ο κόσμος σου δώσει δύναμη μπορείς να απαιτήσεις πολλά. Οι ακρογωνιαίοι λίθοι μιας διαπραγμάτευσης για το Ποτάμι είναι οι παρακάτω:\nΤο πρώτο είναι ευρωπαϊκή πορεία. H χώρα δεν παζαρεύει την έξοδό της από το Ευρώ. Το νόμισμά μας είναι το Ευρώ και αυτό για μας είναι πρώτο και αδιαπραγμάτευτο.\nΔεύτερο ζήτημα είναι το τρίπτυχο. Δουλειές δουλειές δουλειές. Αυτό σημαίνει το πρώτο πράγμα που πρέπει να κάνει είναι ότι μια καινούργια κυβέρνηση είναι μια βεντάλια μέτρων, τα οποία εμείς τα έχουμε αναπτύξει στο Ίδρυμα Κακογιάννη και υπάρχουν αναλυτικά στο σαιτ, μας για την ανάπτυξη της ελληνικής οικονομίας. Αυτό σημαίνει προσέλκυση ξένων επενδυτών ,ενίσχυση της ελληνικής επιχειρηματικότητας και της εξαγωγής. Ενίσχυση των νέων στην επιχειρηματική δράση και με τη βοήθεια, ελπίζουμε, της Ευρωπαϊκής Ένωσης, γιατί θεωρούμε ότι είναι υποχρέωση της Ευρωπαϊκής Ένωσης να αυξήσει τα κονδύλια της Ευρωπαϊκής Τράπεζας Επενδύσεων προς την Ελλάδα. Αυτό είναι ένα από τα αιτήματά μας, να δεκαπλασιαστούν τα κονδύλια , να αξιοποιηθούν τα δισεκατομμύρια του ΕΣΠΑ που φτάνουν υπό τον τίτλο «έξυπνη εξειδίκευση».\nΗ τρίτη προτεραιότητα της χώρας που είναι πάρα πολύ σημαντική και συνδυάζεται με το θέμα της διακυβέρνησης. Να εξασφαλίσουμε ότι δεν θα επιστρέψει η παλιά παρέα στα πράγματα αλλά και ότι δε θα επιτρέψουμε να έρθει καμία άλλη κομματική παρέα στα πράγματα. Ο κόσμος δεν μπορεί να κυβερνάται από κομματικές παρέες. Ούτε του Σταύρου, ούτε του Αλέξη, ούτε του Αντώνη. Δηλαδή βάζω τον αποτυχόντα υπουργό στην παγκόσμια τράπεζα. Δεν είναι προσβολή αυτό; Βάζω τον άλλο αποτυχόντα υπουργό σε μία θέση ελληνικού Δημοσίου με δέκα χιλιάδες ευρώ μισθό το μήνα; Δεν είναι προσβολή; Το τρίτο σημαντικό θέμα λοιπόν είναι να κάνουμε μία συμφωνία ότι δε θα επιτρέψουμε είτε την παράταση, είτε την αναγέννηση ενός καινούργιου κομματικού κράτους. Οι θέσεις δεν πειράζονται ανάμεσα στα κόμματα. Δεν δεχόμαστε το «4 -2- 1». Δεν δεχόμαστε μοίρασμα θέσεων. Αυτό που απαιτούμε είναι με μικρές συνοπτικές διαδικασίες να βρεθούν στα πράγματα οι άξιοι. Στο νοσοκομείο της Λαμίας δεν θα πάει ο πολιτευτής του ΣΥΡΙΖΑ. Δεν θα πάει ο πολιτευτής του ΠΑΣΟΚ. Θα πάει αυτός που είναι ικανός για ένα τόσο σημαντικό πόστο. Και αυτό εννοούμε όταν λέμε να δεσμευτούν. Να δεσμευτούν οι κομματικοί στρατοί σε αυτή τη λογική. Για μας αυτός είναι όρος απαράβατος. Λοιπόν.\nΤέταρτον ζήτημα. Τα λεφτά του κόσμου είναι ασφαλή. Δεν είναι σημισιακά των κομμάτων. Εμείς στην Κρήτη το λέμε σημισιακά και εννοούμε συνεταιρικά. Δεν είναι σημισιακά με τα κόμματα τα χρήματα του κόσμου για να βγαίνουν κάποιοι και λένε ότι άμα δε βρούμε λεφτά από την Ευρώπη θα κάνουμε εσωτερικό δανεισμό και θα πάρουμε τα λεφτά των ανθρώπων. Ποιων ανθρώπων; Πρέπει να το πούμε. Δεν εννοούν των πλουσίων. Οι πλούσιοι, κακώς, αλλά αυτή είναι μια άλλη συζήτηση μάλλον έχουν εξασφαλίσει τα λεφτά τους στο εξωτερικό. Στις τράπεζες είναι τα λεφτά του κόσμου, αυτά που έχει ο καθένας για να σπουδάσει τα παιδιά του, για ένα κτηματάκι που θα πάρει αύριο στην κόρη του ή στο γιο του, τα χρήματα με τα οποία θα παντρέψει τα παιδιά. Αυτά είναι τα λεφτά του κόσμου. Είναι λίγα λεφτά και δεν είναι θέμα δικής μου ερμηνείας, είναι τα στοιχεία της τράπεζας. Το 90% των καταθέσεων είναι μικροκαταθέτες. Τα λεφτά λοιπόν αυτά είναι του κόσμου και δεν είναι των κομμάτων. Αυτό είναι ένα απαράβατο και το προτάσσω γιατί κάποιοι ανεγκέφαλοι αρχίζουν και το αμφισβητούν. Για αυτό το προτάσσω. Βγαίνουν όλο και πιο συχνά στα κανάλια και λένε θα πάρουμε λεφτά από τις καταθέσεις. Τα δισεκατομμύρια των καταθέσεων θα τα χρησιμοποιήσουμε. Όχι, με μας δε θα τα χρησιμοποιήσετε. Ύστερα, υπάρχει μια κοινωνία που έχει πληγές. Ναι μεν θέλουμε δουλειές αλλά οι δουλειές δε θα είναι από την πρώτη στιγμή για όλους. Άρα, το ελάχιστο εγγυημένο εισόδημα δεν είναι ένα από τα μέτρα που πρέπει να πάρει κάποια στιγμή μια κυβέρνηση, όπως έχω ακούσει να λένε στη Νέα Δημοκρατία. Είναι η απόλυτη προτεραιότητα. Το ελάχιστο εγγυημένο εισόδημα θα πρέπει να επεκταθεί και τα πλεονάσματα στον προϋπολογισμό να ξεκινάνε αφού έχει δοθεί το ελάχιστο εγγυημένο εισόδημα στις πραγματικά φτωχές οικογένειες.\nΓια την ασυνεννοησία του πολιτικού συστήματος\nΤο μέλλον, όχι μόνο στην Ελλάδα, αλλά και σε ολόκληρο τον κόσμο επιβάλει συνεργασίες. Επιβάλει να συνομιλούμε. Αυτή τη στιγμή είναι προσβολή η στάση και του Τσίπρα, και του Σαμαρά. Ο ένας θεωρεί τον άλλο προδότη και δεν συνομιλούν. Είναι λάθος, είναι επικίνδυνο για τη χώρα και δεν συμβαίνει πουθενά, παρά μόνο σε τριτοκοσμικά καθεστώτα. Μόνο εκεί ο αρχηγός της αξιωματικής αντιπολίτευσης δεν συνομιλεί με τον Πρωθυπουργό.\nΓια την πορεία του Ποταμιού στις εκλογές\nΕίναι καλό την ώρα της «μάχης» να σε απασχολούν τα θετικά σενάρια και να μην διακατέχεσαι από ηττοπάθεια. Ο στόχος μας είναι ένας και ξεκάθαρος. Το Ποτάμι τρίτο κόμμα. Νομίζω αυτή είναι μια επιλογή που όσο πλησιάζουμε στις κάλπες θα ενισχύεται γιατί ακόμα και αυτοί που ψηφίζουν ΣΥΡΙΖΑ, ακόμα και αυτοί που ψηφίζουν Νέα Δημοκρατία, το λένε και οι δημοσκοπήσεις, το κάνουν με κρύα καρδιά. Δηλαδή λένε «να το κάνουμε, να δοκιμάσουμε, να δούμε» . Νομίζω ότι στις σκέψεις αυτού του κόσμου πρέπει να μπει η ιδέα να δοκιμάσει και το καινούργιο. Το παλιό ότι ήταν να δώσει το έδωσε στην πολιτική μας ζωή. Πρέπει να δοκιμάσει να βάλει στην πολιτική κανονικούς ανθρώπους. Νομίζω ότι η προδοσία που έχει νιώσει ο Ελληνικός λαός από τις προηγούμενες λανθασμένες επιλογές του, επιλογές που δεν στάθηκαν στο ύψος των περιστάσεων, οδηγούν στην ενίσχυση του Ποταμιού. Θεωρώ ότι αν δεν είμαστε τρίτο κόμμα κάποιο λάθος έχω κάνει εγώ.\nΚανείς δεν αποκλείεται στη Δημοκρατία. Εγώ δεν είμαι ούτε υπέρ του εξοστρακισμού, ούτε υπέρ των αποκλεισμών. Ο καθένας έχει δικαίωμα να δοκιμάζεται απέναντι στον Ελληνικό λαό, αλλά υπάρχει ένα ερώτημα που είναι στο στόμα όλων των Ελλήνων πολιτών. Στον Γιώργο Παπανδρέου δόθηκε, σχεδόν, 45%, ένα δυσθεώρητο ποσοστό. Τι το έκανε; Γιατί δεν μπόρεσε να αλλάξει αυτά που θέλει σήμερα να αλλάξει όταν είχε το 45%; Ποιος έφταιξε, αν δεν έφταιξε ο ίδιος; Όταν σου δίνει ο Ελληνικός λαός 45% σου δίνει μια πολύ μεγάλη ευκαιρία. Σχεδόν σου δίνει «λευκή επιταγή» και νομίζω ότι είναι λίγο παράξενο να έρχεσαι μετά από μερικά χρόνια και να λες «βοήθα με να σε βοηθήσω». Είχες την ευκαιρία και την έχασες.\nΓια τις συνεργασίες του Ποταμιού\nΑυτή τη στιγμή ζητά να κυβερνήσει τη χώρα ένα κόμμα που έχει από συνεργάτες του Άκη Τσοχατζόπουλου μέχρι Κομμουνιστές, Μαοϊστές και Σταλινικούς. Θα ζητήσω μάλλον τη συνταγή από τον Τσίπρα. Πως καταφέρνει να συγκεράσει όλες αυτές τις αντιθέσεις σε ένα κόμμα εξουσίας; Για να πάμε και στην ειλικρινή απάντηση, όσοι έρχονται στο Ποτάμι δεν έρχονται ως συνιστώσες. Δεν έρχεται η Δράση ως συνιστώσα στο Ποτάμι ή οι Μεταρρυθμιστές. Ο κύριος Σκυλακάκης, όπως ξέρετε, δεν θα είναι υποψήφιος. Στο Ποτάμι έρχονται άνθρωποι σεβόμενοι τις αρχές και το πρόγραμμα του Ποταμιού. Οι αποφάσεις είναι του Ποταμιού. Οι αποφάσεις είναι της κοινοβουλευτικής ομάδας, είναι του Επικεφαλής, και αυτό είναι σεβαστό σε όλες τις δυνάμεις που εισρέουν στο Ποτάμι. Εμείς παίρνουμε τις αποφάσεις. Προσέξτε όμως, με όλους αυτούς μας ενώνουν μερικά πράγματα. Στο Ποτάμι δεν έχουμε Νεοφιλελεύθερους. Έχουμε Προοδευτικούς Φιλελεύθερους, έχουμε Αριστερούς Μεταρρυθμιστές, έχουμε Σοσιαλιστές, έχουμε Σοσιαλδημοκράτες, έχουμε παραδοσιακούς Κεντρώους, αυτούς που λέγαμε κάποτε «Κέντρο» ή «Ένωση Κέντρου». Έχουμε όλους αυτούς τους ανθρώπους που αυτή τη στιγμή δεν έρχονται στο Ποτάμι για να φτιάξουν μια ιδεολογική συμμαχία, που δεν μπορούμε να φτιάξουμε, αλλά να κάνουμε μια πολιτική συμμαχία. Γκρεμίζεται η χώρα. Έρχονται λοιπόν κάποιοι να βοηθήσουν σε αυτή την προσπάθεια μέσα από το Ποτάμι. Εάν στην πορεία υπάρχουν επιμέρους θέματα στα οποία διαφωνούμε, που προφανώς θα υπάρχουν, όπως θα υπάρχουν και θέματα που θα διαφωνήσουμε σε μια Κυβέρνηση, στα κομβικά σημεία αυτή τη στιγμή όλη η προοδευτική Ελλάδα των αλλαγών είναι ενωμένη. Αυτό είναι το σχέδιο μας λοιπόν. Ένα πλαίσιο αλλαγών για τα πολύ σημαντικά θέματα, ώστε να ορθοποδήσει η πρώτη χώρα και μετά να αρχίσουμε να διαφωνούμε αν τα παγκάκια στην πλατεία θα πρέπει να είναι πράσινα ή κόκκινα.\nΔιαβάστε ολόκληρη την απομαγνητοφώνηση εδώ:\nΣ. ΘΕΟΔΩΡΑΚΗΣ: Καλημέρα. Όπως αντιλαμβάνεστε η πρότασή μας είναι διαφορετική σε όλα τα επίπεδα. Ένα από τα πράγματα που έχουμε πει είναι ότι αντί να σπαταλάνε λεφτά του ελληνικού λαού τα Κόμματα για να κάνουν πολυδάπανες διαφημιστικές εκστρατείες και να γεμίζουν όλες τις πόλεις με αφίσες, εμείς τους προτείναμε να πάνε σε όλες τις Περιφέρειες να δώσουν συνεντεύξεις στους τοπικούς δημοσιογράφους να ενημερώνεται ο κόσμος της Περιφέρειας και νομίζω ότι έτσι θα γινόταν ένας καλύτερο διάλογος, λιγότερο σπάταλος και με πολύ μεγαλύτερη …\nΣ. ΘΕΟΔΩΡΑΚΗΣ: Έλεγα ότι η πρότασή μας είναι προς τα Κόμματα ότι αντί να διεξάγουν πολυδάπανες καμπάνιες με εκατομμύρια αφίσες σε όλη τη χώρα θα μπορούσαν και θα ήταν πιο τίμιο και λιγότερο δαπανηρό για τον ελληνικό λαό γιατί όπως ξέρετε τα λεφτά των προεκλογικών αγώνων δεν τα δίνουν τα Κόμματα από την τσέπη τους τα δίνει ο ελληνικός λαός για να τα κάνουν τα Κόμματα, θα ήταν λοιπόν πιο τίμιο για τα Κόμματα να κάνουν κουβέντες ανά Περιφέρεια, αυτό είχαμε προτείνει εμείς και αυτό έχουμε προτείνει, να έρχονται οι πολιτικοί Αρχηγοί στις Περιφέρειες να συζητούν με τους δημοσιογράφους και αυτή η εικόνα, αυτές οι συνεντεύξεις να μεταδίδονται έτσι ώστε να κάνουμε επιτέλους ένα στοιχειώδη διάλογο και βέβαια να γίνουν και στην Αθήνα κάποια debate με όλους όσους δεν φοβούνται το διάλογο.\nΔεν μπορούμε να περιμένουμε τις αποφάσεις των άλλων, εμείς το κάνουμε ήδη είμαι εδώ και είμαι στη διάθεσή σας για ερωτήματα. Υπάρχουν κάποιες συμμετοχές και ο καθένας μπορεί να παίρνει τον λόγο και να ρωτάει ότι πιστεύει ότι πρέπει να ρωτήσει.\nΜ. ΤΖΑΤΖΑΝΗ («STAR ΚΕΝΤΡΙΚΗΣ ΕΛΛΑΔΑΣ»): (Ερώτηση εκτός μικροφώνου)\nΔΗΜΟΣΙΟΓΡΑΦΟΣ: (Ερώτηση εκτός μικροφώνου) Να συμπληρώσω κάτι στο ίδιο ερώτημα. Κύριε Θεοδωράκη θα ήθελα να μας πείτε στο ίδιο ερώτημα της συναδέλφου, εάν το Ποτάμι θεωρεί υπαρκτό τον κίνδυνο εξόδου της χώρας από το ευρώ και αν αυτό κατά τη γνώμη σας οφείλεται σε λάθος κυβερνητικούς χειρισμούς, ή πυροδοτείται ως κλίμα από … δηλώσεις στελεχών του ΣΥΡΙΖΑ.\nΣ. ΘΕΟΔΩΡΑΚΗΣ: Να σας πω πρώτα μια θέση αρχής. Για το Ποτάμι η υπόθεση της Ευρώπης και του ευρώ είναι αδιαπραγμάτευτη, δηλαδή δεν είναι στα πλαίσια ενός παζαριού το βγαίνουμε από το ευρώ, βγαίνουμε από την Ευρωζώνη ή βγαίνουμε από την Ευρώπη. Πιστεύουμε ότι το μήνυμα που θα πρέπει να εκπέμψουμε ως χώρα προς την Ευρωπαϊκή Ένωση είναι ότι αυτή η χώρα είναι στον πυρήνα της Ευρωπαϊκής Ένωσης και θα συνεχίσει την πορεία της μέσα στο ευρώ και μέσα στην Ευρωζώνη.\nΘα το εκτιμούσα και θα το εκτιμούσε βέβαια πολύ περισσότερο από εμένα ο ελληνικός λαός εάν την ίδια αποφασιστικότητα είχε όλο το πολιτικό σύστημα, δηλαδή εάν δεν έθετε εν αμφιβόλω τη συμμετοχή στην Ευρωζώνη. Είναι ολέθριο που κάποιοι πολιτευτές για να ενθουσιάσουν κάποια πλήθη βγαίνουν κατά καιρούς και αφήνουν αμφιβολίες για τη συμμετοχή της χώρας μας στην Ευρωζώνη. Είναι πραγματικά ολέθριο σε μια εποχή που η Ελλάδα δεν έχει εναλλακτικές λύσεις, σε μια εποχή που υπάρχουν πολλά προβλήματα στα ευρύτερα σύνορά μας, να λένε κάποιοι ότι η Ευρώπη μπορεί να είναι το σπίτι μας, αλλά μπορεί και να μην είναι το σπίτι μας. Ας σοβαρευτούμε και ας αποφασίσουμε ότι είμαστε αναπόσπαστο τμήμα της Ευρώπης και της Ευρωζώνης.\nΤώρα, υπάρχει κίνδυνος; Κατά την εκτίμησή μου η Ευρώπη έχει αποφασίσει να πορευτεί στο πλευρό της Ελλάδας και να βοηθήσει την Ελλάδα και αυτό φάνηκε από τις μέχρι τώρα αποφάσεις των Κοινοβουλίων όλων των χωρών. Η Ελλάδα δεν δανειοδοτείται από κάποιους πλούσιους τραπεζίτες της Ευρώπης, δανειοδοτείται από τον ευρωπαϊκό λαό από τις ευρωπαϊκές κοινωνίες. Είναι σαφές ότι θέλουν αυτές οι κοινωνίες την Ελλάδα στην Ευρώπη.\nΑλλά πάντα παίζει ρόλο πως συμπεριφέρεται και ο άλλος και στην περίπτωσή μας ο Έλληνας. Πιστεύω ότι πρέπει να τελειώσει αυτή η συζήτηση, πρέπει να είναι απόλυτη η θετική τοποθέτηση των Κομμάτων εξουσίας απέναντι στη συμμετοχή μας στην Ευρωπαϊκή Ένωση και να μην ρίχνουν στο τραπέζι των διαπραγματεύσεων έστω και την πιθανότητα συζήτησης μιας εξόδου από την Ευρωπαϊκή Ένωση.\nΈχουν ακουστεί διάφορα και ακόμη και σήμερα, αυτές τις μέρες δηλαδή τις τελευταίες υπάρχουν κάποιοι ανεγκέφαλοι οι οποίοι λένε ότι η χώρα έχει εναλλακτικές λύσεις. Έχω ακούσει κάποιον επί παραδείγματι να λέει: «να μας δώσει η Ευρώπη ένα χρυσό αλεξίπτωτο και να πέσουμε στο δικό μας νόμισμα, να γυρίσουμε σε ένα δικό μας νόμισμα». Δεν θα υπάρξει χρυσό αλεξίπτωτο και αυτός που το προτείνει θα είναι υπόλογος απέναντι στην ιστορία. Η χώρα πρέπει να μείνει στο δυνατό ευρώ.\nΟι κινήσεις που θα κάνει το Ποτάμι ως τρίτη δύναμη της χώρας είτε με τη Νέα Δημοκρατία πρώτο Κόμμα είτε με το ΣΥΡΙΖΑ πρώτο Κόμμα, θα είναι προς αυτή την κατεύθυνση, θα είναι δηλαδή η σταθεροποίησή μας στον πυρήνα της Ευρωζώνης. Θα πρέπει να μειωθεί η κουβέντα, θα πρέπει να μην τροφοδοτούμε οι Έλληνες αυτή την κουβέντα και δεν θα πρέπει για άλλη μια φορά να εμφανιζόμαστε ότι αμφισβητούμε την ευρωπαϊκή υπόσταση της χώρας.\nΣ. ΘΕΟΔΩΡΑΚΗΣ: Να σας πω κάτι, υπάρχουν κάποιοι κυρίως από την Αξιωματική Αντιπολίτευση που λένε «η μισή μας καρδιά είναι στην Ευρώπη η άλλη μισή είναι κάπου αλλού» που δεν έχω καταλάβει που ακριβώς αλλού είναι. Είναι στην Βενεζουέλα, είναι στην Βόρεια Κορέα, είναι στη Ρωσία; Δεν έχω καταλάβει. Νομίζω ότι αυτό είναι ολέθριο. Πρέπει να είναι όλη η καρδιά μας στην Ευρώπη.\nΤο να αλλάξουμε τους όρους του παιχνιδιού του ευρωπαϊκού, είναι μέσα στις προθέσεις μας, αλλά να αλλάξουμε τους όρους του παιχνιδιού όχι φεύγοντας από την Ευρώπη, όντας μέσα στην Ευρώπη. Πρέπει να βοηθήσουμε δηλαδή την Ευρώπη να πάρει πιο δίκαιες για την Ελλάδα αποφάσεις, αλλά με δεδομένη τη θέση μας στην Ευρωπαϊκή Ένωση.\nΓ. ΘΕΟΛΟΓΑΣ («voicenews.gr»): (Ερώτηση εκτός μικροφώνου) Να πάμε λίγο στις συνεργασίες. Βάλατε κι εσείς προηγούμενα ένα θέμα συνεργασιών με Νέα Δημοκρατία ή ΣΥΡΙΖΑ. Προσπαθήσατε να βάλετε κάποιες γραμμές και βάλατε μόνο μία σε σχέση με την Ευρώπη. Όμως από τα κείμενά σας νομίζω … έχει μπει στο δημόσιο διάλογο προϋπόθεση συνεργασίας θέτετε στη μεν Νέα Δημοκρατία αλλαγή Πρωθυπουργού, στο μεν ΣΥΡΙΖΑ τρίτο πρόσωπο Υπουργό Οικονομικών, μη πολιτικό πρόσωπο για λόγους εγγύησης και μάλιστα με φιλοευρωπαϊκά αισθήματα. Ας πούμε θα θέλατε ένα μη πολιτικό πρόσωπο για συνεργασία με το ΣΥΡΙΖΑ, αλλά ο Λαφαζάνης στο Υπουργείο Εργασίας; Δηλαδή είναι θέμα προσώπων οι συνεργασίες που θέτει το Ποτάμι;\nΣ. ΘΕΟΔΩΡΑΚΗΣ: Ναι είναι θέμα προσώπων.\nΓ. ΘΕΟΛΟΓΑΣ: Και δεν είναι θέμα πολιτικών;\nΣ. ΘΕΟΔΩΡΑΚΗΣ: Επίτρεψέ μου να πω τη δική μου άποψη. Στη μικρή αυτή χώρα είναι θέμα προσώπων, δηλαδή τι εννοώ. Οι πολιτικές υπάρχουν και έχει το κάθε Κόμμα τις πολιτικές του, έχουμε εμείς τις αρχές μας, τις θέσεις μας, πολύ συγκεκριμένες τοποθετήσεις για τα οικονομικά προβλήματα της χώρας και αντίστοιχες θέσεις, πιο νεφελώδεις έχει και ο ΣΥΡΙΖΑ.\nΤο θέμα είναι ποιος υπηρετεί αυτές τις θέσεις. Δηλαδή εάν μιλάμε για εργασία θα πρέπει να ξέρω αν αυτός ο άνθρωπος που έρχεται να υπηρετήσει αυτή τη θέση πιστεύει πραγματικά στη δουλειά του Έλληνα, πιστεύει πραγματικά στην εργασία ή σκέφτεται θέσεις στο δημόσιο, θέσεις που θα πληρώνει ο συνταξιούχος, που θα πληρώνει ο άνεργος. Αυτή είναι η διαφορά μας.\nΆρα σε μια μικρή χώρα όπως είναι η δική μας χώρα, είναι πολύ σημαντικό το ποιος διαχειρίζεται την επίλυση ενός προβλήματος. Γνωριζόμαστε, ξέρουμε ποιοι έχουν δουλέψει ξέρουμε ποιοι έχουν απόψεις προς τη μια κατεύθυνση και προς την άλλη, άρα εμένα δεν μου αρκεί μια γενική διακήρυξη δικαιοσύνης, εργασίας.\nΚαι δείτε κάτι. Δεν ξέρω αν βλέπετε τα διαφημιστικά μηνύματα των μεγάλων Κομμάτων, πόσο μοιάζουν; Τα ίδια ακριβώς πράγματα που λέει στο διαφημιστικό σποτ η Νέα Δημοκρατία, τα λέει και ο ΣΥΡΙΖΑ. Υπάρχει κάποια διαφορά; Μιλάμε για κοινωνική δικαιοσύνη, μιλάμε για ανεξαρτησία, μιλάμε για ισότητα, μιλάμε για δημοκρατία. Αυτά. Το ποιος θα φέρει εις πέρας αυτά τα θέματα αυτό είναι το σημαντικό.\nΕμείς λέμε ότι τα πρόσωπα μιας νέας Κυβέρνησης είναι στοιχείο διαπραγμάτευσης των εταίρων αυτής της Κυβέρνησης.\nΔΗΜΟΣΙΟΓΡΑΦΟΣ: Πόσο ρεαλιστικό είναι η συνεργασία με τη Νέα Δημοκρατία χωρίς το Σαμαρά όμως;\nΣ. ΘΕΟΔΩΡΑΚΗΣ: Εμείς δεν έχουμε θέσει τέτοιο θέμα. Εμείς δεν έχουμε θέσει θέμα ακόμη …\nΔΗΜΟΣΙΟΓΡΑΦΟΣ: Έχει τεθεί.\nΣ. ΘΕΟΔΩΡΑΚΗΣ: Υπάρχουν άρθρα, υπάρχουν απόψεις πολλών πολιτών και δη πολιτών προβεβλημένων, ένας συνταγματολόγος έχει την άποψή του. Το Ποτάμι όμως έχει πει ότι αυτή η συζήτηση για το πώς θα είναι η Κυβέρνηση, θα ξεκινήσει την επόμενη μέρα των εκλογών. Δεν ξεκινάει τώρα. Γιατί έχει σημασία ποια είναι τα ποσοστά, έχει σημασία πόση δύναμη έχει το Ποτάμι.\nΑυτό που λέμε όμως εμείς και είναι ξεκάθαρο είναι το εξής: εμείς δεν προσερχόμαστε για να πάρουμε μια Αντιπροεδρία ή για να πάρουμε δύο Υπουργεία. Δεν έχουμε το άγχος των Υπουργείων, έχουμε το άγχος το σύνολο της Κυβέρνησης να υπακούει στη σωστή κατεύθυνση.\nΘέλω να σας πω το εξής: πως έγινε η προηγούμενη Κυβέρνηση; Το ξέρετε πως έγινε. Είπε ο Σαμαράς «εγώ θα πάρω αυτά τα βασικά Υπουργεία, πες μου εσύ τι θέλεις» και είπε ο άλλος ο Βενιζέλος «εγώ θα πάρω κάποια άλλα Υπουργεία» και βέβαια τη μεγάλη Mercedes της Αντιπροεδρίας για να είναι ο τίτλος. Εμάς που δεν μας ενδιαφέρουν ούτε τα μεγάλα οχήματα, ούτε οι τίτλοι λέμε ότι στη διαπραγμάτευση με το πρώτο Κόμμα, είτε αυτό είναι η Νέα Δημοκρατία είτε αυτό είναι ο ΣΥΡΙΖΑ, το πρώτο θέμα που θα θέσουμε είναι για ποια Κυβέρνηση μιλάμε, για ποιον θα διαχειριστεί την οικονομία, την εργασία.\nΕκεί εμείς έχουμε μια πρόταση η οποία αναλυτικά θα παρουσιαστεί στον ελληνικό λαό μετά τα αποτελέσματα, γιατί είναι πολύ νωρίς να πούμε εμείς όταν έχει διαμορφωθεί το σκηνικό, αλλά σε κάθε περίπτωση η Κυβέρνηση που θα υποστηρίξει το Ποτάμι θα είναι μια Κυβέρνηση όχι κομματικών υπαλλήλων. Δηλαδή πρέπει να κυβερνήσει η Νέα Δημοκρατία; Πρέπει να κυβερνήσει ο ΣΥΡΙΖΑ; Ναι. Δεν θα κυβερνήσουν με τους κομματικούς υπαλλήλους. Εμείς θα προτείνουμε ανθρώπους από τον ευρύτερο χώρο, ανθρώπους δημιουργικούς, ανθρώπους ικανούς και πιστεύουμε ότι μπορεί επιτέλους η Ελλάδα να φύγει από μια βαλκανική κυβερνητική οπτική και να πάει σε μια ευρωπαϊκή πρακτική.\nΣτα Κόμματα του Βορρά, στις Κυβερνήσεις του Βορρά ακόμη και στην Ισπανία, και στην Ιταλία δεν κυβερνούν οι κολαούζοι του Τσίπρα και του Σαμαρά, κυβερνούν προσωπικότητες που μπορούν να λύσουν τα προβλήματα, αυτό είναι το ζήτημα ότι εμείς πιστεύουμε ότι είναι απαραίτητο κάποια στιγμή να μπουν στα πράγματα της χώρας με την ευθύνη και των άλλων Κομμάτων άνθρωποι οι οποίοι είναι επαΐοντες, ξέρουν και μπορούν να δώσουν τη μάχη για μια διαφορετική πατρίδα.\nΔΗΜΟΣΙΟΓΡΑΦΟΣ: Είπατε προηγούμενα ότι η Ευρώπη έχει αποφασίσει να βοηθήσει την Ελλάδα, αρκεί όπως το είπατε αυτή η βοήθεια φτάνει μέχρι κι ένα δεύτερο γύρο εκλογών ή εξοστρακίζεται το ενδεχόμενο ενός δεύτερου γύρου εκλογών;\nΣ. ΘΕΟΔΩΡΑΚΗΣ: Λέω ότι η Ελλάδα πήρε ένα πολύ μεγάλο δάνειο από την Ευρωπαϊκή Ένωση, πρωτοφανές για τα ευρωπαϊκά δεδομένα. Το ότι οι δικοί μας πολιτικοί ήταν ανίκανοι να χειριστούν τα θέματα και να ‘ρθεί η χώρα μας σε μια πορεία ανάπτυξης είναι ένα πρόβλημα δικό μας.\nΞέρετε γιατί το λέω αυτό; Γιατί βλέπω τώρα κάποιους Υπουργούς, Υπουργούς αυτής της Κυβέρνησης που έχουν πολύ μεγάλη ευθύνη για τις πληγές της κοινωνίας και βγαίνουν και λένε ότι «δεν φταίμε εμείς, φταίει η τρόικα, φταίει το Μνημόνιο». Καλύπτονται πίσω από τις κουρτίνες. Φταίνε αυτοί οι Υπουργοί του Σαμαρά και του Βενιζέλου φταίνε που δεν έχουμε κατακτήσει το έδαφος που έπρεπε να είχαμε κατακτήσει. Αυτοί καθυστέρησαν τις αλλαγές, αυτοί συνέχισαν να ενισχύουν τα δικά τους παιδιά, αυτοί δεν διόρθωσαν τα πράγματα στο τραπεζικό σύστημα και δεν θα πρέπει να παρασυρθούμε σε μια κουβέντα αναζητώντας τον φταίχτη έξω από τη χώρα και αφήνοντας τον φταίχτη μέσα στη χώρα στο απυρόβλητο.\nΗ ευθύνη είναι του Σαμαρά, η ευθύνη είναι του Βενιζέλου, η ευθύνη αύριο θα είναι του επόμενου Πρωθυπουργού. Αυτός αποφασίζει, αυτός διαπραγματεύεται. Αυτή είναι η άποψή μου σε σχέση με τις ευθύνες των ξένων.\nΤο ότι οι ξένοι έκαναν λάθη, το ότι οι ξένοι έδωσαν προτάσεις οι οποίες δεν έπρεπε να υλοποιηθούν αυτό είναι ένα άλλο ζήτημα που δεν αφορά την κύρια συζήτηση. Η κύρια συζήτηση σε μια χώρα είναι τι κάνουν οι δικοί σου πολιτικοί και πως την προστατεύουν οι δικοί σου πολιτικοί. Αυτή είναι η άποψή μου.\nΔΗΜΟΣΙΟΓΡΑΦΟΣ: (Ερώτηση εκτός μικροφώνου) Πώς θα συνεργαστείτε με αυτά τα πρόσωπα και πως θα επιβάλλετε την αλλαγή στην ουσία, γιατί μιλάτε για μια απαραίτητη συνεργασία.\nΣ. ΘΕΟΔΩΡΑΚΗΣ: Έχεις δίκιο, αλλά είμαστε και ορθολογιστές ξέρουμε ότι αυτή τη στιγμή το Ποτάμι όσο δυνατό και να είναι, δεν έχει την ευθύνη της Κυβέρνησης. Άρα είναι υποχρεωμένο με αυτούς που ο ελληνικός λαός θα επιλέξει, να βρει κάποιες λύσεις. Μπορεί να μην είναι ιδανικές, αλλά δεν είμαστε της άποψης ότι πρέπει να σηκώσουμε τα χέρια ψηλά και να δώσουμε το έδαφος μόνο στους παλιούς, θα προσπαθήσουμε να διορθώσουμε τα πράγματα. Έτσι εξελίσσεται ξέρεις η ζωή.\nΕξελίσσεται η ζωή με μια γνώση της δύναμής σου. Εμείς δεν θέλουμε τη χώρα ακυβέρνητη, δεν θέλουμε –για να επιστρέψω και σε αυτό που με ρώτησες- εκλογές και ξανά εκλογές. Η χώρα οικονομικά είναι γονατισμένη, όλοι οι δείκτες αρχίζουν και γυρνάνε αρνητικά από τις εισπράξεις τις φορολογικές και μάλιστα μαθαίνω ότι στην υστέρηση των φορολογικών εσόδων είναι πρώτες η Εφορίες των πλούσιων περιοχών της χώρας και της Αθήνας. Που σημαίνει ότι κάποιοι δεν σκέφτονται πατριωτικά και φεύγουν από τη χώρα, βγάζουν τα λεφτά τους από τη χώρα και αυτό είναι ολέθριο.\nΠιστεύω ότι είναι απαραίτητο αυτή τη στιγμή να έχουμε Κυβέρνηση αμέσως μετά τις εκλογές και όχι να πηγαίνουμε από εκλογές σε εκλογές σε μια διαλυμένη χώρα.\nΔΗΜΟΣΙΟΓΡΑΦΟΣ: (Ερώτηση εκτός μικροφώνου) Την κίνηση του Γιώργου Παπανδρέου πως τη σχολιάζετε;\nΣ. ΘΕΟΔΩΡΑΚΗΣ: Θα σας απαντήσω αλλά μετά επειδή υπάρχουν και συνάδελφοι που παραπονούνται, θα ήθελα να ακολουθήσουμε τη ροή της κουβέντας.\nΔΗΜΟΣΙΟΓΡΑΦΟΣ: (Ερώτηση εκτός μικροφώνου) Να μην αλλάξω το θέμα κι εγώ, κύριε Θεοδωράκη καλώς ήρθατε στην πόλη της Λαμίας και καλή επιτυχία. Αφού θέλετε στις 26 Γενάρη να γίνει Κυβέρνηση, κανένα Κόμμα δεν συνεργάζεται με το ΣΥΡΙΖΑ παίρνω το ενδεχόμενο αυτό σαν πρώτο κόμμα ο ΣΥΡΙΖΑ κι έχετε μείνει μοναδική επιλογή εσείς και μπορείτε να βγάλετε Κυβέρνηση, σε αυτόν τον δικομματισμό θα μπαίνατε;\nΣ. ΘΕΟΔΩΡΑΚΗΣ: Είναι έξυπνο το ερώτημά σου, αλλά θα μου επιτρέψεις να σου πω ότι έχουμε πάρα πολύ χρόνο μέχρι τότε και παίζει πάρα πολύ μεγάλο ρόλο για τι ποσοστά μιλάμε, για τι ποσοστό ευθύνης έχουμε.\nΠάντως το Ποτάμι ήρθε και από την πρώτη στιγμή το είπαμε από το Φεβρουάριο, ήρθε για να αλλάξει τα πράγματα, ήρθε για να κυβερνήσει, ήρθε δηλαδή για να συμμετάσχει στη διακυβέρνηση της χώρας. Και γιατί αυτός είναι ο ρόλος των πολιτικών κομμάτων, δεν κάνουμε πολιτικά κόμματα για να κάνουμε πολιτικές συζητήσεις και αυλές, κάνουμε πολιτικά κόμματα για να αλλάξουμε τη χώρα, για να λύσουμε τα προβλήματα της χώρας.\nΚαι χωρίς φόβο και χωρίς ντροπή εμείς από την πρώτη στιγμή είπαμε ότι έτσι θα πάμε, θα συζητήσουμε με τον πρώτο, θα συζητήσουμε με τον δεύτερο, θα συζητήσουμε με όλους, αλλά τελικά θα καταλήξουμε σε μία Κυβέρνηση και θα προσπαθήσουμε να καταλήξουμε σε μία Κυβέρνηση. Σημασία έχει όμως ότι αυτή η Κυβέρνηση να είναι μια Κυβέρνηση που θα υπηρετήσει τον τόπο.\nΔηλαδή αν νοιώθουμε ότι αυτή η Κυβέρνηση έχει κλειστά τα αφτιά της στις αγωνίες του κόσμου, ότι δεν ενδιαφέρεται για τις πληγές της κοινωνίας, ότι δεν θέλει μια οικονομική ανάπτυξη αλλά απλώς θέλει να κάνει τον καμπόσο στην Ευρώπη, να κάνει το κομμάτι της στην Ευρώπη για εσωτερική κατανάλωση, τότε δε βοηθάμε. Θα βοηθήσουμε αυτούς που έχουν ως πρώτο μέλημά τους τη χώρα.\nΧ. ΑΛΕΞΑΝΔΡΗΣ («ΛΑΜΙΑΚΟΣ ΤΥΠΟΣ»): Κύριε Θεοδωράκη θα επιμείνω στο θέμα των συνεργασιών, γιατί όλα δείχνουν ότι έχει παρέλθει και για την Ελλάδα η εποχή των αυτοδύναμων κυβερνήσεων και ενδεχομένως..\nΣ. ΘΕΟΔΩΡΑΚΗΣ: Όχι, δεν είναι έτσι όπως το λέτε, υπάρχουν κόμματα που πιστεύουν στην αυτοδυναμία.\nΧ. ΑΛΕΞΑΝΔΡΗΣ: Άλλο τι πιστεύουν και άλλο τι γίνεται.\nΣ. ΘΕΟΔΩΡΑΚΗΣ: Παράδοξο είναι, γιατί έχουμε πικράν πείρα από την αυτοδυναμία του ΠΑΣΟΚ, πικράν πείρα από την αυτοδυναμία της Νέας Δημοκρατίας, αλλά παρόλα αυτά όπως ξέρεις υπάρχουν κάποια κόμματα που μιλάνε για αυτοδυναμία.\nΜε τη βοήθεια βέβαια ενός απατεωνίστικου εκλογικού νόμου, έτσι; Γιατί το να απαιτεί κάποιος την αυτοδυναμία όταν έχει το 45% είναι λογικό. Το να απαιτεί κάποιος την αυτοδυναμία όταν έχει το 28% και λέει ότι αν το κάνω 34% θα έχω αυτοδυναμία, είναι μία προσβολή στον ελληνικό λαό.\nΞέρετε, έχουμε αλλάξει λίγο τις έννοιες των λέξεων, δηλαδή θεωρείται σήμερα δημοκρατικό και αριστερό να λέει κάποιος απαιτώ την αυτοδυναμία με 50 συν έδρες που μου δίνει ο εκλογικός νόμος και με ένα ποσοστό 35%, ότι με 35% γίνομαι απόλυτος κυρίαρχος του παιχνιδιού.\nΑυτό είναι κάτι βρώμικο απέναντι στον ελληνικό λαό, θέλεις το 35 για να εκλέξεις Βουλευτές για το 51. Δεν πρέπει να το δεχτούμε, θα πρέπει δηλαδή να έχουμε ένα μέτωπο απέναντι στην ανάγκη των κομμάτων να είναι μόνα τους.\nΧ. ΑΛΕΞΑΝΔΡΗΣ: Θα επιμείνω στο θέμα των πολιτικών συνεργασιών.\nΧ. ΑΛΕΞΑΝΔΡΗΣ: Στην Ελλάδα τα τελευταία χρόνια ακούμε συνέχεια για κεντροδεξιές και κεντροαριστερές πολιτικές. Από το 2009-2010 το δια ταύτα ήταν ότι οδηγηθήκαμε στη χρεοκοπία με ιδεολογική συνέπεια, κάποιοι υποστηρίζανε τις κεντροδεξιές, κάποιοι τις κεντροαριστερές πολιτικές, στην ουσία όμως αυτό που πιστεύανε ήταν όλοι στην αύξηση των ελλειμμάτων και των χρεών.\nΗ έλευση του μνημονίου και της τρόικας στην Ελλάδα κατέδειξε αυτή τη γύμνια του πολιτικού συστήματος κι από το 2010 μέχρι σήμερα ζούμε πάλι μια νέα τραγωδία, την έλλειψη εναλλακτικών λύσεων. Όλοι έχουν απέναντί τους ένα μνημόνιο, άλλοι το σκίζουν, άλλοι το διώχνουν, άλλοι το ξαναφέρνουν, μήπως τελικά στη βάση των πολιτικών συνεργασιών το Ποτάμι θα έπρεπε να διατυπώσει πιο ρεαλιστικές θέσεις και να ζητήσει συνεργασίες πάνω στη βάση της εφαρμογής του προγράμματος προσαρμογής και του μνημονίου; Διότι μέχρι σήμερα πολύ λίγα πράγματα έχουν εφαρμοστεί από αυτά που έλεγε το μνημόνιο.. σε δεύτερη φάση το θέμα..\nΣ. ΘΕΟΔΩΡΑΚΗΣ: Ναι προσέξτε, ο ρεαλισμός του Ποταμιού φαίνεται στο εξής, ότι αυτό που ζητάμε εμείς είναι ένα δικό μας πατριωτικό σχέδιο δράσης. Τα σχέδια δράσης για τη χώρα δεν μπορεί να εκπορεύονται στη Νέα Υόρκη στο Βερολίνο ή στις Βρυξέλες, έτσι; Τα σχέδια δράσης για τη χώρα θα πρέπει να τυγχάνουν την ενίσχυση της Ευρώπης, να είναι πειστικά, αλλά θα πρέπει να εκπορεύονται από την Αθήνα.\nΑυτό πιστεύουμε εμείς και πιστεύουμε ότι η ατολμία του πολιτικού συστήματος αλλά και η αδυναμία του πολιτικού συστήματος να προτείνουν πραγματικά λύσεις για τη χώρα, τους έκανε να είναι υπάκουοι σε ένα παλιό σύστημα, σε ένα παλιό σύστημα εσωτερικό και σε ένα ευρωπαϊκό σύστημα. Η πεποίθησή μου είναι ότι ήρθε η ώρα η χώρα να φτιάξει ένα δικό της πατριωτικό πρόγραμμα, που θα οδηγήσει την κοινωνία σε μια νέα εποχή.\nΓ. ΒΟΥΤΣΙΝΟΣ («ΕΝΑtv»): Κάποιοι λένε ότι “είστε όψιμος αμφισβητίας”, γιατί υπηρετήσατε σε έναν χώρο τον οποίον ξέρετε καλά και υπηρετώ κι εγώ, την τηλεόραση. Τι το διαφορετικό προτείνετε, πραγματικά όμως ρεαλιστικά; Και θέλω να μου πείτε ποιος είναι ο πήχης για το Ποτάμι σε αυτές τις εκλογές, είχατε πει ότι “θέλατε Πρόεδρο Δημοκρατίας από αυτή τη Βουλή”, φοβάστε τις εκλογές, φοβόσασταν τις εκλογές, τι ζητάτε από αυτές;\nΣ. ΘΕΟΔΩΡΑΚΗΣ: Προσέξτε, βάλατε πολλά διαφορετικά ερωτήματα κι ίσως αν ξεχάσω κανένα να μου το θυμίσετε στην πορεία. Πρώτον, δεν αντιλαμβάνομαι αυτό που λέτε περί όψιμου αμφισβητία. Εγώ ήμουνα στέλεχος…\nΓ. ΒΟΥΤΣΙΝΟΣ: Δεν το είπα έτσι..\nΣ. ΘΕΟΔΩΡΑΚΗΣ: Όχι, το αντιλαμβάνομαι ότι είναι για χάρη της συζητήσεως και καλά κάνετε, αλλά εγώ υπήρξα στέλεχος σε μέσα μαζικής ενημέρωσης από το 902 αριστερά στα fm, την Ελευθεροτυπία, το Mega, από ένα ευρύ φάσμα μέσων, δεξιά και αριστερά ας το πω έτσι συμβολικά.\nΚαι θα ήθελα κάποιος που αμφισβητεί τον Δημοσιογράφο Θεοδωράκη να ανατρέξει στα κείμενά μου και να πει ότι με αυτό το κείμενο εκείνη την εποχή στήριξες αυτό το κακό για τη χώρα. Δηλαδή υπερηφανεύομαι για τη δημοσιογραφική μου πορεία, θεωρώ ότι έκανα τις συγκρούσεις που έπρεπε να κάνω και γι΄ αυτό ακριβώς πιστεύω ότι απολάμβανα και της πολύ μεγάλης αποδοχής από τον ελληνικό λαό.\nΒέβαια δεν ήμουνα άνεργος. Δεν ήμουνα άνεργος και δεν ήμουνα υπάλληλος κάποιου κόμματος. Γιατί στην Ελλάδα έχεις δύο επιλογές αν θες να μπεις στην πολιτική: Ή να είσαι ένας άνθρωπος που αφήνεις τη δουλειά σου και προχωράς προς την πολιτική ή μπαίνεις σε ένα κόμμα γίνεσαι υπάλληλος του κράτους, κομματικός υπάλληλος, πληρώνεσαι για πέντε δέκα χρόνια και κάποια στιγμή παίζεις κι ένα πολιτικό ρόλο.\nΕγώ λοιπόν δεν επέλεξα το δεύτερο ρόλο που έχουν επιλέξει οι περισσότεροι από αυτούς που θέλουν να σώσουν τη χώρα, δηλαδή να είναι κρατικοί υπάλληλοι, κομματικοί υπάλληλοι και αύριο κυβερνητικοί υπάλληλοι.\nΠάρτε τις λίστες, δηλαδή δε σας λέω κάτι πρωτότυπο, πάρτε τις λίστες αυτών που θεωρούν ότι θα αναλάβουν αύριο Υπουργεία στο ΣΥΡΙΖΑ, πάρτε τους έναν-έναν, που έχουν δουλέψει; Τους έχει πληρώσει ο ελληνικός λαός σε διάφορα πόστα, κομματικά πάντα. Κομματικοί υπάλληλοι, κρατικοί υπάλληλοι, που αύριο θέλουν να γίνουν κυβερνητικοί υπάλληλοι.\nΑντίστοιχο είναι το σκηνικό και με τη Νέα Δημοκρατία, ότι υπάρχει μια γενιά στελεχών που είτε κληρονομικώ δικαίω, είτε γιατί είναι παιδιά πλουσίων, κάνουν μία καριέρα από τα γεννοφάσκια τους στην πολιτική.\nΕγώ και οι άνθρωποι που είναι μαζί μου έχουμε επιλέξει έναν διαφορετικό τρόπο. Ήμασταν στη ζωή, ήμασταν στην πραγματικότητα και κάποια στιγμή είπαμε να πάμε στην πολιτική χάνοντας από την προσωπική μας ζωή. Αυτό είναι το ένα.\nΤο δεύτερο που με ρωτάς είναι για τον πήχη;\nΓ. ΒΟΥΤΣΙΝΟΣ: Τον πήχη κι αν φοβάστε τις εκλογές με βάση τη δήλωσή σας που κάνατε για τον Πρόεδρο.\nΣ. ΘΕΟΔΩΡΑΚΗΣ: Το Ποτάμι και θα δείτε και τις δημοσκοπήσεις που θα βγουν σήμερα, βγαίνουν στην Αθήνα τέσσερις δημοσκοπήσεις όπου το Ποτάμι είναι καθαρά το τρίτο κόμμα της χώρας και όσο πιο γρήγορα το πάρουν απόφαση κάποιοι, τόσο καλύτερο γι΄ αυτούς. Με ποια έννοια το λέω; Με την έννοια της συνεννόησης, να ξέρουμε με ποιους παίκτες έχουμε να κάνουμε.\nΣύμφωνα λοιπόν με όλες τις δημοσκοπήσεις που θα εμφανιστούν τις επόμενες μέρες, όσο μπορώ να ερμηνεύω τις πρώτες δηλώσεις που κάνουν οι δημοσκόποι στα κανάλια, γιατί εμείς δεν έχουμε ούτε εταιρείες δημοσκοπήσεων, ούτε κανάλια και εφημερίδες, αλλά οι πρώτες δηλώσεις που κάνανε και σήμερα το πρωί είναι ότι το σκηνικό παραμένει το ίδιο.\nΔηλαδή η Νέα Δημοκρατία είναι δεύτερο κόμμα, μειώνει τη διαφορά από το πρώτο κόμμα αλλά πρώτο κόμμα παραμένει καθαρά ο ΣΥΡΙΖΑ και τρίτο κόμμα είναι το Ποτάμι με τέταρτη τη Χρυσή Αυγή και τα λοιπά κι είναι πολύ σημαντικό να συζητήσουμε μετά, γιατί είναι σημαντικό για τη χώρα να είναι το Ποτάμι τρίτη δύναμη και να μην είναι η Χρυσή Αυγή, αλλά ας το συζητήσουμε μετά.\nΤώρα, εμείς τι πρόταση κάναμε; Εμείς κάναμε μία πρόταση απεμπλοκής στην οποία πιστεύω ότι κάποια στιγμή θα επιστρέψουν κάποιοι και θα πουν τι σωστή πρόταση ήταν αυτή που είχε κάνει τότε το Ποτάμι. Εμείς τι είχαμε πει; Αντί να πάμε σε εκλογές χωρίς Πρόεδρο της Δημοκρατίας και ουσιαστικά και χωρίς Κυβέρνηση, έτσι; Γιατί αυτή τη στιγμή έχουμε μια υπηρεσιακή Κυβέρνηση, τι κάνουμε λοιπόν;\nΤο Φλεβάρη δεν έχουμε ούτε Κυβέρνηση ούτε Πρόεδρο της Δημοκρατίας, θα γίνει Κυβέρνηση; Θα δούμε. Είπε ο φίλος μου και σωστά είπε ότι υπάρχει και το σενάριο να μη γίνει πάλι Κυβέρνηση, να πάμε σε καινούρια Βουλή. Άρα μία χώρα σαν την Ελλάδα, με τόσο οξυμένα προβλήματα, με τέτοιες εκκρεμότητες με την Ευρωπαϊκή Ένωση, με τέτοια αναταραχή στα σύνορά της, θεωρούν κάποιοι ότι μπορεί να πορεύεται χωρίς Πρόεδρο της Δημοκρατίας και χωρίς Κυβέρνηση. Ελπίζω να μην το μετανιώσουν.\nΕμείς λοιπόν κάναμε μια υπεύθυνη τοποθέτηση και είπαμε από τη στιγμή που δεν υπάρχει καμία ένσταση επί προσωπικού για το Σταύρο Δήμα, δεν αμφισβητούσε δηλαδή ο ΣΥΡΙΖΑ την προσωπικότητα, είπαμε να εκλεγεί Πρόεδρος Δημοκρατίας από την προηγούμενη Βουλή, αυτή που διαλύθηκε και να πάμε σε εκλογές το Φλεβάρη, να πάμε σε εκλογές τέλος Ιανουαρίου.\nΕμείς και δεν φοβόμαστε τις εκλογές και έχουμε την ευθύνη να κάνουμε προτάσεις απεμπλοκής, αυτή ήταν η δική μας πρόταση, η οποία όπως ξέρετε υποστηρίχθηκε κι από ένα τμήμα του ΣΥΡΙΖΑ, υπήρξαν κάποια στελέχη που είπαν μια σωστή πρόταση, να κάνουμε Πρόεδρο της Δημοκρατίας από αυτή τη Βουλή, να μη συσσωρεύονται οι εκκρεμότητες σε μία κοινωνία που έχει να αντιμετωπίσει τέτοια φτώχεια, τέτοια ανεργία.\nΕίναι λάθος να αψιμαχούμε για όλα και να τα αφήνουμε όλα σε εκκρεμότητα. Όλα σε εκκρεμότητα: Δε θέλουμε να αλλάξουμε το Σύνταγμα τώρα, κάποια άλλη στιγμή. Τον εκλογικό νόμο όχι τώρα, κάποια άλλη στιγμή. Εθνική συμφωνία για το χρέος; Όχι τώρα, κάποια άλλη στιγμή. Πρόεδρος της Δημοκρατίας; Όχι τώρα, κάποια άλλη στιγμή. Γιατί; Γιατί και πως είναι σίγουροι αυτοί που λένε «κάποια άλλη στιγμή» ότι θα υπάρχει ο χρόνος, η σύνεση και η δύναμη της Βουλής να πάρει τις σωστές αποφάσεις;\nΚαι να σας πω και κάτι, έχω και μία άλλη ένσταση για τον Πρόεδρο της Δημοκρατίας και είναι η πρώτη φορά που το λέω. Δε θέλω έναν Πρόεδρο Δημοκρατίας με σχετική πλειοψηφία και πιστεύω ότι δε θέλει και κανείς Έλληνας Πρόεδρο της Δημοκρατίας με σχετική πλειοψηφία, γιατί ξέρεις τώρα τι θα συμβεί στην καινούρια Βουλή.\nΗ καινούρια Βουλή μπορεί να εκλέξει Πρόεδρο με 180 στην πρώτη ψηφοφορία, αλλά μπορεί να εκλέξει Πρόεδρο και με 90 και με 70 και με 60 και με 10 ψήφους, δηλαδή στην τρίτη ψηφοφορία θα βγει Πρόεδρο Δημοκρατίας αυτός που παίρνει τους περισσότερους ψήφους. Δηλαδή εάν ένα τμήμα του ΣΥΡΙΖΑ προτείνει έναν Πρόεδρο της Δημοκρατίας και πλειοψηφήσει, θα βγει αυτός.\nΘέλει ο ελληνικός λαός έναν Πρόεδρο ενός τμήματος της Νέας Δημοκρατίας ή ενός τμήματος του ΣΥΡΙΖΑ; Είναι λάθος. Θα πρέπει να έχουμε έναν Πρόεδρο με 180, θα πρέπει να έχουμε έναν δυνατό Πρόεδρο, αυτή είναι η άποψή μου. Έναν Πρόεδρο που να μην αμφισβητείται κάθε μέρα η πρόθεσή του και η απόφασή του, γιατί αυτό θα συμβεί, αν έχουμε έναν Πρόεδρο της σχετικής πλειοψηφίας, δηλαδή ενός κόμματος ή ενός υποκόμματος, ενός τμήματος του κόμματος δηλαδή, αυτό θα κάνουμε. Από την επόμενη μέρα θα αρχίσει το άλλο καλαμπούρι και θα αμφισβητούμε τις αποφάσεις του Προέδρου.\nΛοιπόν δεν το θέλω και θα έπρεπε να είχαν σκεφτεί σοβαρά να μην το κάνουν. Αλλά έστω και τώρα, υπάρχει δρόμος να πουν και προεκλογικά και να συμφωνήσουν σε έναν Πρόεδρο της Δημοκρατίας ο οποίος θα εκλεγεί αμέσως μετά τη σύσταση της καινούριας Βουλής με 180 ψήφους και όχι με σχετική πλειοψηφία.\nΔ. ΚΩΝΣΤΑΝΤΟΠΟΥΛΟΣ («ΛΑΜΙΑ REPORT»): Κύριε Πρόεδρε είπατε ότι “θα δούμε το ποσοστό μας και θα κάνουμε και την ανάλογη διαπραγμάτευση ανάλογα με το πόσο ισχυροί είμαστε”. Ο κόσμος όμως που θα ψηφίσει Ποτάμι θέλει να ξέρει τον βασικό κορμό ο οποίος είναι αδιαπραγμάτευτος.\nΔ. ΚΩΝΣΤΑΝΤΟΠΟΥΛΟΣ: Παίρνουμε λοιπόν την υπόθεση και αυτό που δείχνουν οι δημοσκοπήσεις και αυτό που φέρεται ότι θα είστε τρίτο και δυνατά τρίτο κόμμα. Ποιοι θα είναι οι αδιαπραγμάτευτοι όροι που θα βάλετε στο ΣΥΡΙΖΑ ή στη Νέα Δημοκρατία; Και δεδομένου του ότι άκουσα πριν για τον εκλογικό νόμο, μπορεί να έχετε ένα πολύ χαμηλότερο ποσοστό, αλλά θα είστε ο ρυθμιστής, θα απαιτήσετε να αλλάξει κατ΄ αρχήν ο εκλογικός νόμος;\nΔ. ΚΩΝΣΤΑΝΤΟΠΟΥΛΟΣ: Θα απαιτήσετε να αλλάξει ο νόμος περί ευθύνης Υπουργών; Θα αλλάξουν κάποια πολύ σοβαρά και σημαντικά θέματα που θα είναι αδιαπραγμάτευτα για να δώσετε το οκ;\nΣ. ΘΕΟΔΩΡΑΚΗΣ: Ωραία, πολύ σαφές το ερώτημά σας.\nΔΗΜΟΣΙΟΓΡΑΦΟΣ: Συμπληρωματικά, θα είναι άλλοι οι όροι για τον Πρόεδρο κι άλλοι για την Κυβέρνηση;\nΔ. ΚΩΝΣΤΑΝΤΟΠΟΥΛΟΣ: Και αν υπάρχει περίπτωση συμπληρώνω να απαιτήσετε να μην είναι Πρωθυπουργός είτε ο Τσίπρας είτε ο Σαμαράς όταν θα έχετε τη δυνατότητα να κάνετε το ρόλο του ρυθμιστή. Δηλαδή μπορεί να είναι κάποιος τρίτος Πρωθυπουργός;\nΣ. ΘΕΟΔΩΡΑΚΗΣ: Ναι, δεν είναι του παρόντος η συζήτηση για το ποιος θα είναι Πρωθυπουργός της χώρας έτσι; Και δεν πιστεύω ότι πρέπει αυτή τη στιγμή να συζητάμε για κάτι τόσο υποθετικό.\nΔΗΜΟΣΙΟΓΡΑΦΟΣ: Θα μπορεί να είναι ο Θεοδωράκης;\nΣ. ΘΕΟΔΩΡΑΚΗΣ: Το πιο σημαντικό είναι να συμφωνήσουμε γι΄ αυτό που είπατε κι εσείς, για τις κόκκινες γραμμές μας, αυτό είναι το σημαντικό. Τα ποσοστά θα καθορίσουν τον Πρωθυπουργό της χώρας.\nΔ. ΚΩΝΣΤΑΝΤΟΠΟΥΛΟΣ: Με συγχωρείτε που διακόπτω, μιλήσατε πριν για εμπειρία και για μη εμπειρία και μιλάμε για έναν Πρωθυπουργό που θα μπορεί να είναι ο Αλέξης Τσίπρας και θα ήθελα να μας πείτε και για τη δική του εμπειρία.\nΣ. ΘΕΟΔΩΡΑΚΗΣ: Ναι καλά, μη βάζεις άλλο θέμα στο τραπέζι τώρα γιατί…\nΔ. ΚΩΝΣΤΑΝΤΟΠΟΥΛΟΣ: Το ίδιο είναι, το ίδιο ακριβώς είναι.\nΣ. ΘΕΟΔΩΡΑΚΗΣ: Γιατί επί της διαδικασίας θα σου αφαιρέσω το λόγο.\nΔ. ΚΩΝΣΤΑΝΤΟΠΟΥΛΟΣ: Όχι γιατί είπατε…\nΣ. ΘΕΟΔΩΡΑΚΗΣ: Εντάξει, να πούμε τώρα για τις κόκκινες γραμμές, που είναι το σωστό να απαντηθεί αυτό και μετά πάμε στα άλλα.\nΛοιπόν πρώτον θέλω να είμαι ειλικρινής. Το μπόι σου καθορίζει πάντα το πώς θα ρίξεις κάτω τον αντίπαλο, έτσι; Δηλαδή εάν ο κόσμος δε σου δώσει δύναμη, λίγα πράγματα μπορείς να απαιτήσεις. Εάν ο κόσμος σου δώσει δύναμη, μπορείς να απαιτήσεις πολλά.\nΘα σου πω όμως τους ακρογωνιαίους λίθους μιας διαπραγμάτευσης για το Ποτάμι, έτσι; Το πρώτο είναι ευρωπαϊκή πορεία, ότι η χώρα δεν παζαρεύει την έξοδό της από το ευρώ. Το νόμισμά μας είναι το ευρώ και αυτό για μας είναι πρώτο και αδιαπραγμάτευτο.\nΔεύτερο ζήτημα είναι το τρίπτυχο «δουλειές-δουλειές-δουλειές». Δηλαδή σημαίνει ότι μία καινούρια Κυβέρνηση το πρώτο πράγμα που πρέπει να κάνει είναι μία βεντάλια μέτρων τα οποία εμείς τα έχουμε αναπτύξει στου Κακογιάννη κι είναι αναλυτικά στο site μας, για την ανάπτυξη της ελληνικής οικονομίας.\nΠου σημαίνει: Προσέλκυση επενδύσεων, προσέλκυση ξένων επενδυτών, ενίσχυση της ελληνικής επιχειρηματικότητας και της εξαγωγής, ενίσχυση των νέων στην επιχειρηματική δράση, μια βεντάλια δηλαδή και με τη βοήθεια ελπίζουμε και της Ευρωπαϊκής Ένωσης.\nΓιατί θεωρούμε ότι είναι υποχρέωση της Ευρωπαϊκής Ένωσης να αυξήσει τα κονδύλια της Ευρωπαϊκής Τράπεζας Επενδύσεων προς την Ελλάδα κι είναι ένα από τα αιτήματά μας να δεκαπλασιαστούν τα κονδύλια αυτά, ξα αξιοποιηθούν τα δισεκατομμύρια του ΕΣΠΑ που φτάνουν υπό τον τίτλο «έξυπνη εξειδίκευση», δηλαδή η δεύτερη προτεραιότητα της χώρας είναι οι δουλειές για να σου το πω πολύ απλά.\nΗ τρίτη προτεραιότητα της χώρας που είναι πάρα πολύ σημαντική, συνδυάζεται με το θέμα της διακυβέρνησης, ότι δε θα επιστρέψει η παλιά παρέα στα πράγματα, αλλά δε θα επιτρέψουμε να έρθει και μια άλλη κομματική παρέα στα πράγματα, ότι ο κόσμος της Ελλάδας δεν μπορεί να κυβερνάται από κομματικές παρέες, ούτε του Σταύρου, ούτε του Αλέξη, ούτε του Αντώνη.\nΔηλαδή βάζω τον αποτυχόντα Υπουργό στην Παγκόσμια Τράπεζα; Δεν είναι προσβολή αυτό; Βάζω τον άλλο αποτυχόντα Υπουργό σε μία θέση ελληνικού δημοσίου με 10 χιλιάδες το μήνα; Δεν είναι μία προσβολή; Εμείς λοιπόν είπαμε ότι το τρίτο σημαντικό θέμα που πρέπει να κάνουμε είναι μία συμφωνία ότι δε θα επιτρέψουμε είτε την παράταση, είτε το ξαναγέννημα ενός καινούριου κομματικού κράτους.\nΟι θέσεις δεν μοιράζονται ανάμεσα στα κόμματα, δεν δεχόμαστε το 4-2-1, δε δεχόμαστε μοίρασμα θέσεων. Αυτό που απαιτούμε είναι μικρές συνοπτικές διαδικασίες, για να βρεθούν στα πράγματα οι άξιοι. Στο νοσοκομείο της Λαμίας δε θα πάει ο πολιτευτής του ΣΥΡΙΖΑ, δε θα πάει ο πολιτευτής του ΠΑΣΟΚ, θα πάει αυτός που είναι ικανός σε ένα τέτοιο πολύ σημαντικό πόστο και αυτό το λέμε για να δεσμευτούν οι κομματικοί στρατοί σε αυτή τη λογική. Για μας αυτός είναι όρος απαράβατος.\nΑπό κει και πέρα τέταρτο ζήτημα: Τα λεφτά του κόσμου είναι ασφαλή, δεν είναι συμισιακά των κομμάτων. Δεν ξέρω πως το λέτε εδώ στη Λαμία, εμείς λέμε στην Κρήτη συμισιακά κι εννοούμε συνεταιρικά.\nΔΗΜΟΣΙΟΓΡΑΦΟΣ: Εμείς το λέμε μισιακά.\nΣ. ΘΕΟΔΩΡΑΚΗΣ: Μισιακά, ωραία. είναι και πιο κοντή λέξη, πολύ ωραία. δεν είναι μισιακά με τα κόμματα, για να βγαίνουν κάποιοι τώρα και να λένε ότι αν δε βρούμε λεφτά από την Ευρώπη θα δούμε, θα κάνουμε εσωτερικό δανεισμό και θα πάρουμε τα λεφτά των ανθρώπων. Ποιων ανθρώπων; Γιατί εννοούν και πρέπει να το πούμε, δεν εννοούν των πλουσίων, έτσι;\nΟι πλούσιοι, κακώς, αλλά αυτή είναι μια άλλη συζήτηση, μάλλον έχουν εξασφαλίσει τα λεφτά τους στο εξωτερικό. Στις τράπεζες είναι τα λεφτά του κόσμου, τα λεφτά που έχει αφήσει ο άνθρωπος για να σπουδάσει τα παιδιά του, για ένα κτηματάκι που θα πάρει αύριο στο γιο του ή στην κόρη του όταν παντρευτεί, αυτά είναι τα λεφτά του κόσμου. Είναι λίγα λεφτά και δεν είναι θέμα δικής μου ερμηνείας, είναι τα στοιχεία της τράπεζας, το 90% των καταθέσεων είναι μιλάμε για μικροκαταθέτες.\nΤα λεφτά λοιπόν αυτά είναι του κόσμου, δεν είναι των κομμάτων. Αυτό είναι ένα απαράβατο και το προτάσσω, γιατί κάποιοι ανεγκέφαλοι αρχίζουν και το αμφισβητούν, γι΄ αυτό το προτάσσω. Βγαίνουν όλο και πιο συχνά στα κανάλια και λένε θα πάρουμε λεφτά από τις καταθέσεις, τα δισεκατομμύρια των καταθέσεων θα τα χρησιμοποιήσουμε. Όχι, με μας δε θα τα χρησιμοποιήσετε.\nΎστερα, αυτός είναι ο τελευταίος όρος. Υπάρχει μια κοινωνία που έχει πληγές, ναι μεν θέλουμε δουλειές, αλλά οι δουλειές δε θα είναι από την πρώτη στιγμή για όλους. Άρα το ελάχιστο εγγυημένο εισόδημα δεν είναι ένα από τα μέτρα που πρέπει να πάρει κάποια στιγμή μια Κυβέρνηση, όπως έχω ακούσει να λένε στη Νέα Δημοκρατία. Όχι, είναι η απόλυτη προτεραιότητα, το ελάχιστο εγγυημένο εισόδημα θα πρέπει να επεκταθεί και τα πλεονάσματα σε έναν προϋπολογισμό ξεκινάνε αφού έχει δοθεί το ελάχιστο εγγυημένο εισόδημα στις πραγματικά φτωχές οικογένειες.\nΑυτές λοιπόν είναι οι προτεραιότητές μας.\nΔ. ΚΩΝΣΤΑΝΤΟΠΟΥΛΟΣ: Για τον εκλογικό νόμο δεν είπατε.\nΣ. ΘΕΟΔΩΡΑΚΗΣ: Επίτρεψέ μου. Ευρώπη, δουλειές, όχι στο κομματικό κράτος, ελάχιστο εγγυημένο εισόδημα. Το ελάχιστο εγγυημένο εισόδημα έχει και πολλά άλλα πράγματα που δε θέλω να τα πω τώρα, έτσι;\nΔΗΜΟΣΙΟΓΡΑΦΟΣ: Εξασφάλιση χρημάτων και όχι χέρι στις καταθέσεις.\nΣ. ΘΕΟΔΩΡΑΚΗΣ: Είναι σωστό που το επισημαίνεις, το ελάχιστο εγγυημένο εισόδημα έχει και πολλές μικρές ακτίνες: Επιστροφή της βοήθειας στο σπίτι, που ήταν πολύ αν θέλετε..\nΕέρετε, κάποιοι άνθρωποι που κυβερνούν δεν ασχολούνται με τα ταπεινά προβλήματα. Τους λείπανε κάποια στιγμή 600 εκατομμύρια νομίζω είναι και λένε ποιος κωδικός είναι 600 εκατομμύρια; Δεν είπαν τα αυτοκίνητά μας, είπαν η βοήθεια στο σπίτι και καταργήσανε σε αυτή τη χώρα τη βοήθεια στο σπίτι που υπάρχει σε όλα τα ευρωπαϊκά κράτη.\nΆρα όταν λέω «ελάχιστο εγγυημένο εισόδημα» εννοώ μια σειρά από μικρές ακτίνες, που μπορούν να βοηθήσουν την κοινωνία να επουλώσει τις πληγές της. Μέσα εκεί ας πούμε είναι το φαγητό στα παιδιά προσχολικής ηλικίας, έτσι; Το σχολικό γεύμα. Αυτά και με λεφτά της Ευρωπαϊκής Ένωσης που δίνονται αυτή τη στιγμή, μπορούν να επεκταθούν και να καλύψουν όλα τα παιδιά μας.\nΤώρα, αυτές είναι οι πέντε προτεραιότητες και υπάρχει και άλλο ένα ζήτημα που θα πρέπει να σκεφτεί το πολιτικό σύστημα και εκεί η πρόσκληση, γι΄ αυτό τη βάζω ξεχωριστά, δεν αφορά τον πρώτο, αφορά όλα τα κόμματα, γιατί αυτά τα πέντε είναι κυβερνητικά μέτρα, τα συμφωνούμε ή δεν τα συμφωνούμε με την Κυβέρνηση. Συμφωνούμε;\nΔΗΜΟΣΙΟΓΡΑΦΟΣ: Ναι αλλά μπορεί και να μην εφαρμοστούν.\nΣ. ΘΕΟΔΩΡΑΚΗΣ: Ναι, αλλά πάντως είναι μια κυβερνητική πρόταση.\nΤι λέμε; Απευθυνόμαστε σε όλο το πολιτικό σύστημα πλέον και λέμε αλλαγή εκλογικού νόμου και αλλαγή Συντάγματος. Δεν μπορεί να συνεχίζεται η ασυλία των Πολιτικών. Δεν μπορεί να συνεχίζεται η ασυλία των Πολιτικών και η δικαιολογία ότι τώρα εμείς που ερχόμαστε είμαστε τίμια παιδιά και δε θα κλέψουμε, την έχουμε ξανακούσει, έτσι;\nΚαι ο Άκης στο όνομα του σοσιαλισμού έκλεβε, δεν έκλεβε στο όνομα της πλουτοκρατίας. Λοιπόν το ότι κάποιος λέει ότι είναι σοσιαλιστής, δε σημαίνει ότι απαραιτήτως είναι και τίμιος και ότι δεν πρέπει να μπουν κάποιοι φραγμοί. Εμείς λοιπόν λέμε ότι το καινούριο Σύνταγμα πρέπει να μη δίνει ασυλία στους Πολιτικούς, ούτε στους Βουλευτές για ποινικά αδικήματα, ούτε να δικάζει τους Υπουργούς μέσα στη Βουλή, πρέπει να τους δικάζουν οι Δικαστές.\nΓιατί σας θυμίζω και το ξέρετε ότι όλοι οι Πολιτικοί που διώκονται τώρα έχουν αθωωθεί από τη Βουλή, έτσι; Έχουν αθωωθεί από τη Βουλή. Τα πόθεν έσχες βρεθήκανε όλα καλά, τι σου δίνω, τι μου δίνεις. Ας μην επεκταθώ σε αυτό, αλλά κάπως έτσι κινήθηκε η ιστορία με τα πόθεν έσχες και με τα σκάνδαλα.\nΠρέπει λοιπόν να αλλάξει το Σύνταγμα και πρέπει να αλλάξει και ο εκλογικός νόμος. Εμείς προτείναμε και σε αυτό είμαστε Γερμανοί, προτείναμε τη μεταφορά του γερμανικού μοντέλου, το έχουν προτείνει πολλοί στην Ελλάδα, δεν το έχουμε προτείνει μόνο εμείς, το έχει συζητήσει πολύ παλιά και η Κυβέρνηση Σημίτη και μετά η Κυβέρνηση Καραμανλή. Είναι μια μακρά συζήτηση, όλοι το εκθειάζουν το γερμανικό εκλογικό σύστημα, κανείς δεν τολμά να το εφαρμόσει.\nΕμείς πιστεύουμε ότι πρέπει να πάμε στο γερμανικό εκλογικό σύστημα, της διπλής κάλπης, δηλαδή απλουστευτικά η Λαμία ψηφίζει, ο Λαμιώτης έχει δυνατότητα να ψηφίσει τον τοπικό του Βουλευτή, ο οποίος μπορεί να είναι ΚΚΕ, γιατί θεωρεί ότι αυτό το παιδί έχει παιδευτεί για τον τόπο και θα κάνει καλό και ο ίδιος άνθρωπος να ψηφίσει στη δίπλα κάλπη το Ποτάμι στην εθνική λίστα.\nΑυτή είναι η δυνατότητα, ότι ψηφίζουμε τον τοπικό, ψηφίζουμε και τη μεγάλη εθνική λίστα. Είναι αναλογικότερο σύστημα, δεν υπάρχει το μπόνους των 50 εδρών, υπάρχει ένα όριο 5% για την είσοδο ενός κόμματος στη Βουλή. Θα τα δούμε αυτά, είναι λεπτομέρειες, αλλά εμείς λέμε ότι πρέπει να πάμε σε έναν εκλογικό νόμο και σε καμία περίπτωση δε δεχόμαστε ότι είναι δίκαιο το μπόνους των 50 εδρών που δίνεται στο πρώτο κόμμα.\nΓιατί το μπόνους όπως ξέρεις των 50 εδρών βρέθηκε τότε που τα κόμματα είχαν 48% και λέγανε ένα κόμμα έχει 48%, μπορεί να μην κάνει Κυβέρνηση; Όχι, δώσε του ένα μπόνους. Αλλά τώρα μιλάμε για κόμματα του 25%, του 30%; Δεν μπορεί να παίρνει δώρο ένα κόμμα του 30% 17%, το έχετε υπολογίσει; Το 50 έδρες δώρο που δίνει η Βουλή είναι 17%, δηλαδή έχεις 33; Μάλιστα, όχι δεν έχεις 33, θα σου δώσω εγώ και θα έχεις 50. Είναι εξωφρενικό.\nΚαι προτείναμε και δεν το δεχθήκανε, γιατί το Ποτάμι ήρθε και ένα πράγμα που θέλω και το ξέρετε εσείς αλλά θέλω να το πω και να το ξαναπώ και να ακούσω έναν αντίλογο επιτέλους, είναι ότι το Ποτάμι από την πρώτη στιγμή που ήρθε είπε συγκεκριμένα πράγματα. Είπαμε λοιπόν προεκλογικά πολύ πριν τώρα από το Σεπτέμβρη: Ωραία, δε θέλετε να αλλάξουμε εντελώς τον εκλογικό νόμο; Να κάνουμε το μπόνους αναλογικό της δύναμης των κομμάτων.\nΔηλαδή, κάθε 1% το πρώτο κόμμα έχει μία έδρα, δηλαδή θα πάρεις 30% κι είσαι το πρώτο κόμμα; Θα πάρεις 30 έδρες. Δηλαδή για να βοηθήσουμε λίγο τον σχηματισμό της Κυβέρνησης να δώσουμε μια υπεροχή στο πρώτο κόμμα, αλλά όχι τέτοια υπεροχή που να είναι υπεροπτική η δράση του, να υποχρεωθεί να κάνει συνεργασίες.\nΚαι να σας πω κάτι, το μέλλον όχι στην Ελλάδα, παντού, επιβάλλει συνεργασίες, επιβάλλει να συνομιλούμε και είναι προσβολή αυτή τη στιγμή η στάση και του Τσίπρα και του Σαμαρά, όπου ο ένας θεωρεί τον άλλον προδότη και δε συνομιλούν. Είναι λάθος, είναι επικίνδυνο για τη χώρα. Δε συμβαίνει πουθενά, μόνο σε τριτοκοσμικά καθεστώτα ο Αρχηγός της Αξιωματικής Αντιπολίτευσης δε συνομιλεί με τον Πρωθυπουργό, έτσι;\nΚ. ΚΑΡΑΓΙΑΝΝΟΠΟΥΛΟΣ («ILAMIA.GR»): Κύριε Θεοδωράκη έχετε βάλει στόχο όπως μας είπατε να είστε τρίτο κόμμα. Εάν δεν είσαστε τρίτο κόμμα θα το θεωρήσετε αποτυχία για το Ποτάμι; Και ποια θα είναι η επόμενη μέρα…\nΣ. ΘΕΟΔΩΡΑΚΗΣ: Είναι καλό την ώρα της μάχης να σε απασχολούν και να προβληματίζεσαι για τα θετικά σενάρια και να μην μπαίνει η ηττοπάθεια μέσα σου.\nΟ στόχος λοιπόν ο δικός μας είναι ένας και ξεκάθαρος: Το Ποτάμι τρίτο κόμμα και νομίζω ότι αυτή είναι μια επιλογή που όσο πλησιάζουμε στις κάλπες θα ενισχύεται, γιατί ακόμα κι αυτοί που ψηφίζουν ΣΥΡΙΖΑ, ακόμα και αυτοί που ψηφίζουν Νέα Δημοκρατία, το λένε και οι δημοσκοπήσεις, το κάνουν με κρύα καρδιά. Δηλαδή λένε ναι ρε παιδί μου να το κάνουμε, να δούμε, να δοκιμάσουμε.\nΆρα νομίζω ότι σε αυτόν τον κόσμο στη σκέψη του πρέπει να μπει ότι να δοκιμάσει και το καινούριο. Το παλιό, ό,τι ήταν να δώσει έδωσε στην πολιτική ζωή. Να δοκιμάσει λοιπόν να βάλει στην πολιτική κανονικούς ανθρώπους. Νομίζω ότι η προδοσία που έχει νιώσει ο ελληνικός λαός από τις λάθος επιλογές τις προηγούμενες, επιλογές που δεν είναι στο ύψος των περιστάσεων, οδηγούν στην ενίσχυση του Ποταμιού. Θεωρώ ότι εάν δεν είμαστε τρίτο κόμμα, κάτι λάθος έχω κάνει εγώ.\nΚ. ΚΑΡΑΓΙΑΝΝΗΣ: (Τοποθέτηση εκτός μικροφώνου) Εγώ λίγο θα προχωρήσω το ερώτημα. Θα επιμείνω λίγο στο πρόγραμμά σας, επειδή είπατε ότι θα το παρουσιάσετε για την επόμενη μέρα. εγώ θέλω λοιπόν να σας ακούσω σαν ψηφοφόρος και να πεισθώ για να ψηφίσω. Και βασίζομαι στα δικά σας λόγια που είπατε «επειδή είμαι σοσιαλιστής δε σημαίνει ότι είμαστε……… Ούτε βέβαια ότι, επειδή ήσαστε προβεβλημένος δημοσιογράφος, να μη θυμίσω ποιοι συνάδελφοί σας έφτασαν μέχρι τα όρια της Εξεταστικής Επιτροπής και κάποιοι παρέμεναν μέχρι πρότινος και σε κυβερνητικές θέσεις.\nΘα σας βοηθήσω λίγο, γιατί αναφέρατε κάποιους δείκτες που είπατε ότι παρουσιάζουν υστέρηση. Μιλάμε για το φορολογικό. Θεωρείτε λοιπόν εσείς ότι είναι δίκαιη η φορολόγηση των Ελλήνων αυτή τη στιγμή; Δηλαδή θεωρείτε, να σας δώσω ένα παράδειγμα, ότι μια κατάκοιτη γυναίκα επειδή είχε την «ατυχία» να έχει σπίτι, να βρίσκεται χρεωμένη με 500 ευρώ τα οποία φυσικά και δε μπορεί να δώσει όταν θα πρέπει να πληρώσει μόνο για το πετρέλαιό της αυτό το ποσό; Θεωρείτε ότι δε θα πρέπει να δώσετε στον κόσμο κάποιες πειστικές απαντήσεις για πράγματα που τον καίνε;\nΕμείς έχουμε και τα διόδια εδώ να σας θυμίσω, δεν προλαβαίνουμε να βγούμε από την πόρτα μας και πληρώνουμε συνεχώς, έχουμε 8 στη σειρά μόνο στη Φθιώτιδα. Είναι κάποια πράγματα που νομίζω ότι δεν καλύπτονται από τον 5ο Πυλώνα που είπατε όσον αφορά και το ελάχιστο εγγυημένο εισόδημα.\nΣ. ΘΕΟΔΩΡΑΚΗΣ: Να σας πω κάτι όμως: Οι συνάδελφοί που μου αναφέρατε, επέλεξαν την πολιτική μέσα από έναν πολύ σίγουρο δρόμο που θα μπορούσα κι εγώ να τον είχα επιλέξει. Λέω ότι είναι εντελώς διαφορετικό να έχεις το θάρρος να εκτίθεσαι, να έχεις το θάρρος να παίρνεις την ευθύνη πάνω σου από το να πηγαίνεις στη στοργική αγκαλιά ενός Πρωθυπουργού και να του λες «Υπουργός είμαι εγώ, κάνε με Υπουργό και να βρεθώ κατευθείαν στο σαλόνι το μεγάλο».\nΑυτό θέλω να προσμετρηθεί, δε θέλω δηλαδή να αθροίζεται στις ίδιες κατηγορίες.\nΚ. ΚΑΡΑΓΙΑΝΝΗΣ: Εγώ δανείστηκα τα λόγια σας χθες..\nΣ. ΘΕΟΔΩΡΑΚΗΣ: Ναι, η δική μας δύναμη είχε ένα πολύ μεγάλο ρίσκο το οποίο το πήραμε. Δε βρεθήκαμε σε Υπουργεία, βρεθήκαμε από την πρώτη στιγμή να συνομιλούμε με τον κόσμο που ο κόσμος μπορούσε να μας πει «κάνε στην άκρη». Έχεις δίκιο να λες ότι το μεγάλο ζήτημα αυτή τη στιγμή είναι μια αδικία και σε σχέση με τη φορολογία. Πολλαπλή αδικία. Σε όλα τα επίπεδα.\nΑπό το ότι έχουμε κάποιες εκατοντάδες αποφάσεις κάθε χρόνο για το πώς πληρώνεται ο φόρος και τι φόρο έχουμε, δηλαδή έχουμε ένα ασταθές φορολογικό σύστημα που δεν επιτρέπει στον οποιονδήποτε να κάνει μια πρόβλεψη και μια επένδυση και ξέρεις ότι το σημαντικότερο πράγμα, υπάρχουν άνθρωποι εδώ που έχουν δουλέψει και έχουν χτίσει εταιρείες, το σημαντικότερο πράγμα που ρωτά ένας επενδυτής δεν είναι πόσο φόρο θα πληρώσει, αυτό είναι το δεύτερο ερώτημα. Το πρώτο ερώτημα είναι αν αυτός ο φόρος που θα μου πεις σήμερα, θα ισχύει και αύριο, να κάνω μια πρόβλεψη του κινδύνου.\nΕίναι 20% ο φόρος μου για τα επόμενα 10 χρόνια; Ξέρω ότι θα πάρω το ρίσκο του 20%. Προτιμώ δηλαδή να έχω μεγαλύτερο φόρο με βεβαιότητα ότι δε θ’ αλλάξει κάτι τα επόμενα χρόνια και να το βάλω μέσα στην επένδυσή μου, παρά να μου λες «σήμερα ο φόρος είναι 22, αύριο είναι 25, επειδή μεθαύριο θα μας πιέσουν οι τροϊκανοί θα πάει 32 και βλέποντας και κάνοντας».\nΆρα μιλάμε για ένα φορολογικό σύστημα που θα πρέπει να είναι μια κι έξω απόφαση για τη χώρα, ενιαίο και δε θα υπόκειται στις αλλαγές από τον κάθε Υπουργό. Πρόσεξε τώρα όμως: Σε σχέση με το ΕΝΦΙΑ, γιατί γι’ αυτό μου μιλάς, Φόρος Ακίνητης Περιουσίας υπάρχει σε όλα τα κράτη του κόσμου. Και πρέπει να υπάρχει. Αλλά από την άλλη, δε μπορεί αυτός που έχει μόνο περιουσιακό στοιχείο ένα σπίτι να πληρώνει ενοίκιο για το σπίτι που έχει.\nΤο Ποτάμι το έχει ξεκαθαρίσει από πολλούς μήνες πριν ότι η πρώτη κατοικία όταν είναι το βασικό περιουσιακό στοιχείο μιας οικογένειας, δε μπορεί να υπόκειται σε φόρο. Είναι η πρώτη κατοικία. Άρα, η κυρία που μου λες, πες της ότι αν ψηφίσει Ποτάμι θα ενισχύσουμε τη φωνή της, ότι δε μπορεί αυτή η κυρία να πληρώνει φόρο, ενοίκιο δηλαδή για το σπίτι της.\nΤώρα το θέμα της πάταξης της φοροδιαφυγής είναι μια πολύ μεγάλη υπόθεση η οποία δε γίνεται μ’ ευχολόγια. Θέλει καθαρούς κανόνες και θέλει μερικές μεταρρυθμίσεις τις οποίες εμείς ως νέο κόμμα έχουμε πει. Έχουμε πει επί παραδείγματι ότι δε μας ενδιαφέρουν οι υποδιαστολές στη φορολογική δήλωση του συνταξιούχου και του μισθωτού. Καταλαβαίνεις τι εννοώ. Δηλαδή ότι σήμερα σπαταλάμε ένα τεράστιο εργατικό δυναμικό σε όλη τη χώρα με Εφορείες, για να δούμε αν τα 29 ευρώ που δήλωσε ο παππούς στο γιατρό είναι 29 ή ήταν 24.\nΕμείς λοιπόν λέμε ότι οι συνταξιούχοι και οι μισθωτοί που δεν έχουν άλλο εισόδημα, γιατί καμιά φορά πίσω από έναν συνταξιούχο μπορεί να κρύβεται τίποτε άλλο, αλλά λέμε, στις κανονικές περιπτώσεις των συνταξιούχων και των μισθωτών, υπάρχει μια Εφορία σε όλη τη χώρα. Είναι ένα συγκεκριμένο μοντέλο το οποίο το έχουμε μελετήσει με ανθρώπους επαΐοντες και έχετε πληροφορηθεί ότι το Ποτάμι αυτή τη στιγμή έχει πολύ ειδικούς ανθρώπους σε θέματα φορολογίας.\nΈχουμε μελετήσει λοιπόν ένα μοντέλο όπου όλοι οι μισθωτοί, όλοι οι συνταξιούχοι υπάγονται σε μια Εφορεία σε όλη τη χώρα, εξυπηρετούνται από τα ΚΕΠ και όλο το δυναμικό των Εφοριών πάει στο κυνήγι της φοροδιαφυγής. Σε καθαρούς κανόνες, σε κανόνες που εξασφαλίζουν δυο πράγματα. Το κυνήγι της φοροδιαφυγής όταν είναι δίκαιο, εξασφαλίζει δύο πράγματα: Το ένα είναι έσοδα στο κράτος. Συμφωνούμε; Απλό.\nΕξασφαλίζει και κάτι άλλο: Υγιή ανταγωνισμό. Δε μπορείς εσύ που κάνεις την ίδια δουλειά μ’ εμένα, επειδή εσύ είσαι μάγκας να μην πληρώνεις φόρο κι εγώ να πληρώνω.\nΓ. ΠΑΠΑΣΤΑΜΟΥΛΗΣ: Την ίδρυση του κόμματος του Γιώργου Παπανδρέου πώς τη βλέπετε; Πιστεύετε ότι υπάρχει περιθώριο συνεννόησης μαζί του ή θεωρείτε ότι βαρύνεται με αμαρτήματα του παρελθόντος, άρα αποκλείεται;\nΚαι μια δεύτερη ερώτηση: Θα μπορούσατε να μας αποκαλύψετε ποιοι θα είναι υποψήφιοι με το Ποτάμι εδώ στην περιοχή;\nΣ. ΘΕΟΔΩΡΑΚΗΣ: Δε θα σας αποκαλύψω ποιοι θα είναι υποψήφιοι, γιατί σέβομαι την κομματική μας διαδικασία, η οποία ολοκληρώνεται αύριο. Και ο επικεφαλής, ακόμα και ως επικεφαλής πρέπει να συμπεριφέρεται με βάση το καταστατικό αλλά αύριο θ’ αποφασίσει ο επικεφαλής τελική λίστα για όλη την Ελλάδα, άρα αύριο θα μάθετε και τι ακριβώς θα κάνουμε στην περιοχή σας.\nΜε ρώτησες για το Γιώργο Παπανδρέου. Κανείς δε αποκλείεται στη δημοκρατία. Εγώ δεν είμαι ούτε υπέρ του εξοστρακισμού ούτε υπέρ των αποκλεισμών. Ο καθένας έχει δικαίωμα να δοκιμάζεται στον ελληνικό λαό. Αλλά υπάρχει ένα ερώτημα που είναι στο στόμα όλων των πολιτών: Στο Γιώργο Παπανδρέου δόθηκε σχεδόν 45%, δόθηκε ένα δυσθεώρητο ποσοστό. Τι το έκανε; Γιατί δε μπόρεσε ν’ αλλάξει αυτά που θέλει σήμερα ν’ αλλάξει με 45%; Ποιος έφταιξε αν δεν έφταιξε ο ίδιος;\nΌταν σου δίνει λοιπόν ο ελληνικός λαός 45%, σου δίνει μια πολύ μεγάλη ευκαιρία. Σχεδόν σου δίνει λευκή επιταγή. Και νομίζω ότι είναι λίγο παράξενο να επανέρχεσαι μετά από μερικά χρόνια και να λες «βοήθα με να σε βοηθήσω. Είχες την ευκαιρία και την έχασες».\nΔΗΜΟΣΙΟΓΡΑΦΟΣ: Σταθήκαμε πολλή ώρα στη συνεργασία του Ποταμιού με ΠΑΣΟΚ και Νέα Δημοκρατία ή ΣΥΡΙΖΑ. Όταν όμως θα πάτε στη διαπραγμάτευση μ’ αυτά τα δυο κόμματα, ανεξαρτήτως αν είναι πρώτο ή δεύτερο, το Ποτάμι με ποιες ακριβώς θέσεις θα πάει σ’ αυτή τη διαπραγμάτευση; Γιατί βλέπουμε ότι εσωτερικά του Ποταμιού, τα στελέχη τα οποία συνεργάζονται μαζί του ή προσχωρούν σε αυτό, προέρχονται από διαφορετικούς ιδεολογικούς, πολιτικούς και οικονομικούς χώρους και κατευθύνσεις.\nΠώς θα μπορέσετε στο λίγο χρονικό διάστημα ως τις εκλογές, να συνδιαμορφώσετε μια πρόταση εσωτερικά, να βάλετε εσωτερικά κόκκινες γραμμές, να βρείτε τι θέλετε εσωτερικά; Γιατί μιλάμε με ανθρώπους που είναι νεοφιλελεύθεροι μεταρρυθμιστές, με ανθρώπους που έρχονται από την Αριστερά…..\nΣ. ΘΕΟΔΩΡΑΚΗΣ: Σωστό είναι αυτό. Να σου απαντήσω, βέβαια θα μου επιτρέψεις να μπω, ξέρεις μπαίνει καμιά φορά ο πειρασμός μέσα μου, να σου πω το εξής: Ότι αυτή τη στιγμή ζητά να κυβερνήσει τη χώρα ένα κόμμα που έχει από συνεργάτες του Άκη Τσοχατζόπουλου μέχρι κομμουνιστές, Μαοϊστές και Σταλινικούς. Θα ζητήσω μάλλον τη συνταγή από τον Τσίπρα, πώς καταφέρνει να συγκεράσει όλες αυτές τις αντιθέσεις σ’ ένα κόμμα εξουσίας;\nΤώρα, για να πάμε και στην ειλικρινή απάντηση, όσοι έρχονται στο Ποτάμι δεν έρχονται ως συνιστώσες. Δεν έρχεται η Δράση ως συνιστώσα στο Ποτάμι ή οι Μεταρρυθμιστές ως συνιστώσα στο Ποτάμι. Ο κ. Σκυλακάκηκς όπως ξέρεις δε θα είναι υποψήφιος. Έρχονται άνθρωποι στο Ποτάμι σεβόμενοι τις αρχές και το πρόγραμμα του Ποταμιού. Οι αποφάσεις είναι του Ποταμιού. Οι αποφάσεις είναι της Κοινοβουλευτικής Ομάδας. Είναι του επικεφαλής.\nΕίναι σεβαστό σε αυτές τις δυνάμεις που εισρέουν και έχεις δίκιο, εισρέουν απ’ όλες τις πλευρές προς το Ποτάμι, ότι εμείς παίρνουμε τις αποφάσεις. Πρόσεξε όμως, με όλους αυτούς μας ενώνουν μερικά πράγματα. Δεν έχουμε νεοφιλελεύθερους στο Ποτάμι. Έχουμε προοδευτικούς φιλελεύθερους. Έχουμε Αριστερούς μεταρρυθμιστές, έχουμε σοσιαλιστές, έχουμε σοσιαλδημοκράτες, έχουμε παραδοσιακούς Κεντρώους, αυτούς που λέγαμε κάποτε Ένωση Κέντρου.\nΈχουμε αυτούς τους ανθρώπους που αυτή τη στιγμή δεν έρχονται στο Ποτάμι για να φτιάξουμε μια ιδεολογική συμμαχία, που δε μπορούμε να φτιάξουμε, κάνουμε μια πολιτική συμμαχία. Γκρεμίζεται η χώρα. Έρχονται λοιπόν κάποιοι να βοηθήσουν σε αυτή την προσπάθεια μέσα από το Ποτάμι. Εάν στην πορεία υπάρχουν επιμέρους θέματα που διαφωνούμε, προφανώς θα υπάρχουν, αν με ρωτάς γι’ αυτό. Όπως θα υπάρχουν θέματα που θα διαφωνήσουμε με μια κυβέρνηση.\nΑλλά στα κομβικά σημεία, είτε σε μια κυβέρνηση είτε στην αντιμετώπιση κάποιων προβλημάτων, αυτή τη στιγμή νομίζω ότι όλη η προοδευτική Ελλάδα των αλλαγών, είναι ενωμένη. Αυτό είναι το σχέδιο μας λοιπόν. Ένα πλαίσιο αλλαγών για τα πολύ σημαντικά θέματα, ώστε να ορθοποδήσει η χώρα και μετά ν’ αρχίσουμε να διαφωνούμε εάν τα παγκάκια στην πλατεία θα πρέπει να είναι πράσινα ή κόκκινα.\nΑυτή τη στιγμή όμως δε βρισκόμαστε σ’ αυτό το πρόβλημα, βρισκόμαστε σε κομβικά προβλήματα που χρειάζονται κομβικές συμμαχίες.\nΔΗΜΟΣΙΟΓΡΑΦΟΣ: Μιλάμε τόση ώρα μόνο για οικονομικά θέματα. Για το Μακεδονικό, για το θέμα της Θράκης, για το θέμα της Κύπρου το Ποτάμι τι άποψη έχει;\nΣ. ΘΕΟΔΩΡΑΚΗΣ: Θα ήθελα να μη βάζεις το θέμα της Θράκης στα εθνικά θέματα. Δηλαδή η Θράκη είναι μια περιοχή όπως είναι η Λαμία, όπως είναι η Πελοπόννησος, όπως είναι η Κρήτη και θα πρέπει να έχει μια αναπτυξιακή πορεία και αυτό είναι το σημαντικό της. Το σημαντικό είναι δηλαδή να βλέπουμε τη Θράκη ως μία περιοχή που πρέπει ν’ αναπτυχθεί οικονομικά και μέσα από αυτό θα λυθούν τα προβλήματά της. Δεν είναι άλλο το πρόβλημα της Θράκης αυτή τη στιγμή.\nΔΗΜΟΣΙΟΓΡΑΦΟΣ: Ακούστηκε μια δήλωση χτες, ότι μπορεί να καταργηθεί το Υπουργείο Μακεδονίας – Θράκης σε περίπτωση που έρθει ο ΣΥΡΙΖΑ.\nΣ. ΘΕΟΔΩΡΑΚΗΣ: Ναι, εντάξει.. Να σου πω για τα εθνικά θέματα. Η χώρα δεν απειλείται. Η χώρα θα απειλείται εάν συνεχίσει να φλερτάρει με τη χρεοκοπία και το γκρεμό. Σήμερα, η εθνική υπόσταση μιας χώρας δεν έχει σχέση με το πόσα τανκς έχει και με το πόσα πυροβόλα έχει. Έχει σχέση με το πόσο δυνατή οικονομικά είναι, με το πόσο σημαντικός εταίρος είναι στην Ευρωπαϊκή Ένωση.\nΑντιλαμβάνεστε τι λέω; Άρα το εθνικό ζήτημα αυτή τη στιγμή δεν είναι να φοβόμαστε να εξοπλιζόμαστε, το σημαντικό είναι να σκεφτόμαστε ότι πρέπει ν’ αναπτύξουμε τη χώρα μας. Οι δουλειές δημιουργούν τύχη στους ανεγκέφαλους που θέλουν ν’ αμφισβητήσουν την Ελλάδα. Η υπόσταση της χώρας, η διεθνής υπόσταση της χώρας βοηθά στο να σκεφτούν οι άλλοι και δεύτερη και τρίτη φορά ν’ αμφισβητήσουν τα σύνορά μας.\nΑπό κει και πέρα έχουμε πει ότι οι αποφάσεις στην Κύπρο είναι των Κυπρίων κι εμείς ακολουθούμε τις αποφάσεις του πολιτικού δυναμικού της Κύπρου. Και θα τους ενισχύσουμε με κάθε τρόπο. Έχει πει ότι πρέπει να λυθεί το θέμα με την ΠΓΔΜ. Θα πρέπει να λυθεί το θέμα. Αυτή η εκκρεμότητα είναι εις βάρος των ελληνικών προϊόντων. Είναι απόλυτη η πεποίθησή μας ότι πρέπει να πάμε στην εθνική θέση της συντριπτικής πλειοψηφίας του πολιτικού συστήματος.\nΣου θυμίζω ότι όταν δημιουργήθηκε η εκκρεμότητα το 90% του πολιτικού συστήματος, δηλαδή από το Κομμουνιστικό Κόμμα μέχρι τη Νέα Δημοκρατία, είπαν τότε και συμφώνησα εγώ τότε ως δημοσιογράφος, ότι μιλάμε για μία σύνθετη ονομασία η οποία θα έχει τη Μακεδονία ως γεωγραφικό προσδιορισμό με κάθε τρόπο έτσι ώστε να τονίζεται ότι υπάρχει η Ελληνική Μακεδονία.\nΑυτό έπρεπε να το είχαμε πετύχει τότε, καθυστερήσαμε και αυτή πρέπει να είναι η εθνική μας γραμμή. Δε θα δεχθούμε με κανένα τρόπο την υποχώρηση έξω απ’ αυτή τη γραμμή. Αυτά για τα εθνικά.\nΔΗΜΟΣΙΟΓΡΑΦΟΣ: Επειδή ανοίξατε προηγουμένως το φορολογικό, ένα θέμα που καίει όλους τους Έλληνες, το φορολογικό όμως έχει άμεση σχέση και με τις δαπάνες του κράτους και κυρίως με τη βιωσιμότητα των επιχειρήσεων, θα ήθελα ευθέως να μου απαντήσετε εάν το Ποτάμι είναι υπέρ της μείωσης του δημόσιου τομέα, υπέρ του λιγότερου κράτους, υπέρ της κατάργησης Οργανισμών άχρηστων και υπέρ των απολύσεων τελικά.\nΣ. ΘΕΟΔΩΡΑΚΗΣ: Προσέξτε τι γίνεται τώρα: Πώς βοήθησαν τα παλιά κόμματα, τα κυβερνητικά, να διώχνουν κόσμο και να μένει η σπατάλη: Επελέγη από το παλιό σύστημα, από τον κ. Βενιζέλο και από τον κ. Σαμαρά , η προστασία των δικών τους παιδιών. Και έκαναν οριζόντιες περικοπές στο Δημόσιο.\nΑυτό είναι λάθος. Ένα Δημόσιο δεν προχωρά με οριζόντιες περικοπές. Δεν προχωρά μ’ ένα κατέβασμα προς τα κάτω να μειώσουμε το μπόι όλων. Ένα Δημόσιο πρέπει ν’ αξιολογεί τη δράση των Υπηρεσιών και να κόβει τα άχρηστα κομμάτια. Να μην υπάρχουν κομμάτια του Δημοσίου άχρηστα που δεν προσφέρουν τίποτα στον ελληνικό λαό και να ενισχύονται άλλα κομμάτια τα οποία είναι χρήσιμα στον ελληνικό λαό.\nΝα σου πω δυο κλάδους που πρέπει να γίνουν προσλήψεις αύριο; Και θα συμφωνήσεις. Τα νοσοκομεία, το νοσηλευτικό προσωπικό. Δε λέω για τους γιατρούς, έχουμε το μεγαλύτερο ποσοστό γιατρών στην Ευρώπη κι έχουμε το χαμηλότερο ποσοστό νοσηλευτών. Δικαστικούς υπαλλήλους: Οι υποθέσεις καθυστερούν στα Δικαστήρια 7, 10, 12 χρόνια. Όχι ότι δεν έχουμε δικαστές, έχουμε τη σωστή αναλογία. Δεν έχουμε δικαστικούς υπαλλήλους.\nΕκεί λοιπόν χρειαζόμαστε υπαλλήλους, χρειαζόμαστε αύριο υπαλλήλους. Και υπάρχουν μετά οι πολλές υπηρεσίες, οι άχρηστες. Να σου πω μία: Οι δημόσιοι υπάλληλοι που δουλεύουν για τα κόμματα. Ξέρεις τι συμβαίνει; Ότι υπάρχει ένα ολόκληρο Δημόσιο στην υπηρεσία των κομμάτων;\nΆρα να μειώσουμε το Δημόσιο αυξάνοντας όμως τη δύναμη του Δημοσίου σε κάποιους τομείς που είναι απαραίτητο. Λογιστικά αν ρωτάς, βεβαίως δεν πρέπει να επεκτείνουμε τα ελλείμματα και να επανέλθουμε στα ελλείμματα πληρώνοντας καινούργιους μισθούς.\nΔΗΜΟΣΙΟΓΡΑΦΟΣ: Σας έχω φοβερή εκτίμηση από δημοσιογράφος που ήσαστε, είστε πολύ απλός και τα είπατε πολύ σωστά.. Πάρα πολύ σωστά. Βέβαια πιστεύω ότι τα ξέρουν όλα αυτά που λέτε και οι άλλοι.. Μια λέξη θέλω να διορθώσω μόνο: Είπατε ότι στην πολιτική από ανικανότητα δεν έκαναν και δε διόρθωσαν τίποτε..\nΔεν είναι από ανικανότητα. Είναι πανέξυπνοι, το κάνουν επίτηδες για να μπορούν να κλέβουν και μπορώ να σας δώσω και ονόματα και στοιχεία αλλά μετά τις εκλογές.. Δεν το κάνουν από ανικανότητα, επίτηδες κρατάει το κράτος αυτή την πλήρη διάλυση για να μπορούν ν’ αλωνίζουν και να κάνουν ό,τι θέλουν. Και τις κόκκινες γραμμές θα τις επεκτείνετε και σ’ αυτό τον τομέα σας παρακαλώ πολύ. Προσωπικά θα σας δώσω εγώ στοιχεία για να τους κλείσετε μέσα όταν χρειαστεί. Πάντως τα είπατε πάρα πολύ και σας συγχαίρω.\nΣ. ΘΕΟΔΩΡΑΚΗΣ: Έχουμε έναν συνδυασμό πάντως, αν μου επιτρέπετε. Ο συνδυασμός αυτός είναι θανατηφόρος για την κοινωνία. Είναι συνδυασμός ανικανότητας μερικών, από την άλλη ανθρώπων που θέλουν να χρησιμοποιήσουν προς ίδιο όφελος την κυβερνητική εξουσία, και είναι πολλοί, η ιδιοτέλεια, το κομμάτι κατεστημένο, όλα αυτά και δε θ’ αλλάξουμε εάν δεν υπάρξουν στην εξουσία άνθρωποι χορτασμένοι οι οποίοι δε βλέπουν τα Υπουργεία ως αφορμή για να νιώσουν όμορφοι.\nΆνθρωποι που θα έχουν τη δυνατότητα να μελετήσουν τα πράγματα και με θάρρος να προωθήσουν λύσεις. Αυτό που λείπει στη χώρα είναι η γνώση και το θάρρος. Το καταλαβαίνεις; Γιατί είναι δύο ξεχωριστά πράγματα. Το ένα είναι η γνώση, μερικές φορές κάποιοι την είχαν τη γνώση. Δεν είχαν το θάρρος να συγκρουστούν. Να συγκρουστούν με κατεστημένα, να συγκρουστούν με συμφέροντα, να συγκρουστούν με συντεχνίες.\nΉρθε το 4-2-1, η κυβέρνηση των τριών και το μόνο που έκανε στην αρχή ήταν ποιο: Το μοίρασμα των θέσεων ανάμεσα στα δικά μας παιδιά και η διευθέτηση των αιτημάτων των συντεχνιών, το Υπουργείο Δικαιοσύνης να βοηθήσει τους δικηγόρους, το Υπουργείο Υγείας να βοηθήσεις τους γιατρούς. Αυτό τους ενδιέφερε. Οι συντεχνίες και τα συμφέροντα. Γι’ αυτό σημασία έχει να έρθουν στα πράγματα άνθρωποι που δε χρωστάνε σε κανέναν.\nΑυτό που είπε ο φίλος προηγούμενα, που για κάποιους μπορεί ν’ ακούγεται αρνητικό, είναι για μένα τίτλος τιμής, ότι τα έχω καταφέρει μόνος μου στη ζωή και μόνος μου μπήκα στην πολιτική χωρίς δεκανίκια από δω κι από κει, για μένα είναι τίτλος τιμής. Και μου δίνει τη δυνατότητα, εάν ο κόσμος μ’ εμπιστευθεί, να τολμήσω ν’ αλλάξω αυτή την κατάσταση.\nΣας ευχαριστώ για την ανοχή σας, θα τα ξαναπούμε.\nΕπόμενο Σημαντική παρέμβαση Γραμματικάκη για τις εκλογές


Πολύ υψηλή βαθμολογία για τη BMW στις δοκιμές εκπομπές ρύπων | Documento\nΔιαβάζετε: ΠΟΛΥ ΥΨΗΛΗ ΒΑΘΜΟΛΟΓΙΑ ΓΙΑ ΤΗ BMW ΣΤΙΣ ΔΟΚΙΜΕΣ ΕΚΠΟΜΠΕΣ ΡΥΠΩΝ\nΠολύ υψηλή βαθμολογία για τη BMW στις δοκιμές εκπομπές ρύπων\n28.01.2019 | 12:06\nΗ γερμανική Λέσχη Αυτοκινήτου, ADAC, πραγματοποίησε δοκιμές υπό πραγματικές συνθήκες για τις εκπομπές ρύπων, και σε αυτές, τα μοντέλα της BMW ξεχώρισαν, λαμβάνοντας πολύ υψηλή βαθμολογία.\nΤα μοντέλα που ξεχώρισαν ήταν οι BMW 520 d Touring (εκπομπές CO 2 στο μικτό κύκλο: 125-123 g / km), BMW 218 d Active Tourer Steptronic (εκπομπές CO 2 στο μικτό κύκλο: 119 g / km) και BMW X 1 sDrive 18 d Steptronic (εκπομπές CO 2 στο μικτό κύκλο: 121 g / km).\nΤα τρία μοντέλα βαθμολογήθηκαν με το σκορ 50, κάτι που σήμαινε πως κατατάχθηκαν στην κατηγορία «1». Το EcoTest που διοργανώνει η γερμανική Λέσχη Αυτοκινήτου, ADAC, είναι μια εξαντλητική σειρά δοκιμών, που μετράει μεταξύ άλλων τις εκπομπές ρύπων σε πραγματικές συνθήκες οδήγησης.\nΑξίζει να τονιστεί πως η BMW 520d Touring σημείωσε πολύ καλά αποτελέσματα στον έλεγχο εκπομπών οξειδίων του αζώτου, με τιμές κάτω από 16 mg/km στην πόλη και κάτω από 10 mg/km σε επαρχιακούς δρόμους ή στον αυτοκινητόδρομο. Να σημειωθεί πως το μέγιστο επιτρεπόμενο όριο είναι τα 168 mg/km.\nΤα αποτελέσματα οφείλονται κυρίως:\n1) Στην εμπειρία που έχει αποκτηθεί, σε συνδυασμό με την εξέλιξη των στοιχείων που χρησιμοποιούνται για τη μείωση των εκπομπών NOx (π.χ. ανακυκλοφορία καυσαερίων, καταλύτης προσρόφησης και σύστημα SCR).\n2) Στη χρήση τελευταίας τεχνολογίας μετεπεξεργασίας καυσαερίων.\n3) Στη διάταξη του κινητήρα με την τεχνολογία μετεπεξεργασίας καυσαερίων σε αρχικό στάδιο, κατά τη διαδικασία εξέλιξης του οχήματος.


Ο Άρης κοντά στην απόκτηση του Σανικίτζε - Άρης - SPORT 24\nΟ Άρης κοντά στην απόκτηση του Σανικίτζε\nΔημοσίευση: 25 Αυγ. 2016 23:22\nΟ Άρης είναι έτοιμος να πραγματοποιήσει μία σπουδαία μεταγραφική κίνηση αποκτώντας τον 30χρονο Γεωργιανό πάουερ-φόργουορντ, Βίκτορ Σανικίτζε.\nΣε μία σημαντική μεταγραφική κίνηση είναι έτοιμος να προχωρήσει ο Άρης, καθώς έχει έρθει σε συμφωνία με τον 30χρονο (1/4/1986) Γεωργιανό διεθνή πάουερ-φόργουορντ (2.03 ύψος), Βίκτορ Σανικίτζε. Μαζί με τον Μιχάλη Τσαϊρέλη θα αποτελέσουν τα δύο "βασικά 4άρια" των "κιτρινόμαυρων" ενόψει της νέας σεζόν.\nΟ Βίκτορ Σανικίτζε σύντομα θα υπογράψει το συμβόλαιο του και ο παίκτης θα ανακοινωθεί επίσημα από τον Άρη. Πρόκειται για έναν παίκτη που διαθέτει εμπειρία από το υψηλότερο επίπεδο, καθώς αγωνίστηκε στην Euroleague με την Σιένα την σεζόν 2012-2013, ενώ ακολούθως φόρεσε τις φανέλες των Σαραγόσα, Ούνικς Καζάν, ενώ την περασμένη σεζόν έπαιξε μπάσκετ στην Τουρκία και στην Άνκαρα. Στο παρελθόν, υπήρξε για μία τριετία (2009-2012) παίκτης της Βίρτους.\nΒέβαια, ο Βίκτορ Σανικίτζε, εφόσον ανακοινωθεί, θα αργήσει να ενσωματωθεί με την αποστολή της ομάδας του Άρη, καθώς αυτή την περίοδο έχει υποχρεώσεις με την εθνική ομάδα της χώρας του. Η Γεωργία ετοιμάζεται για τους προκριματικούς αγώνες ενόψει του Eurobasket του 2017. Οι αγώνες θα ξεκινήσουν στις 31 Αυγούστου και θα ολοκληρωθούν στις 17 Σεπτεμβρίου.


Αυτά δεν γίνονται πουθενά!! Η εισαγγελέας του Αρείου Πάγου ζητάει εξηγήσεις γιατί δεν δόθηκε άδεια στον δολοφόνο 11 ανθρώπων τρομοκράτη Κουφοντίνα. | Εφημερίδα "Στόχος" - Stoxos newspaper\nΑυτά δεν γίνονται πουθενά!! Η εισαγγελέας του Αρείου Πάγου ζητάει εξηγήσεις γιατί δεν δόθηκε άδεια στον δολοφόνο 11 ανθρώπων τρομοκράτη Κουφοντίνα.\nΑίσθηση προκαλεί η κίνηση της Εισαγγελέως του Αρείου Πάγου να ζητήσει το βούλευμα του δικαστικού συμβουλίου με το οποίο απορρίφθηκε η αίτηση του Δημήτρη Κουφοντίνα να πάρει νέα άδεια. Η εισαγγελέας του Αρείου Πάγου, Ξένη Δημητρίου, παρενέβη στην υπόθεση της απόρριψης του αιτήματος του μέλους της τρομοκρατικής οργάνωσης 17Ν, Δημήτρη Κουφοντίνα, για χορήγηση άδειας.


Προβάδισμα με ανατροπή για Ανόρθωση, ήττα στο 90' για Απόλλωνα - GOSSIP TIME\nΠροβάδισμα με ανατροπή για Ανόρθωση, ήττα στο 90′ για Απόλλωνα\nΣτο κεκλεισμένων των θυρών λόγω τιμωρίας “Αντώνης Παπαδόπουλος”, η Ανόρθωση υποδέχθηκε τη Λάτσι από την Αλβανία για το πρώτο μεταξύ τους ματς στο πλαίσιο του πρώτου προκριματικού γύρου του Europa League.\nH “Κυρία” βρέθηκε πίσω στο σκορ, όταν στο 21ο λεπτό ο Χοτζαλάρι έμεινε αφύλακτος στην περιοχή και νίκησε τον Φελγκέιρας. Ωστόσο, ανέκαμψε και στο 50ό λεπτό κέρδισε πέναλτι, όταν ο Μπέκα ανατράπηκε από τον Στούμπινα.\nΑυτό έμελλε να είναι και το τελικό αποτέλεσμα. Η Ανόρθωση πήρε τη νίκη και θα πάει στην Αλβανία (19/7, 18:00) για να υπερασπιστεί το προβάδισμα που έχει και να “σφραγίσει” την πρόκριση στο δεύτερο προκριματικό γύρο του Europa League. Εάν τα καταφέρει θα αντιμετωπίσει την ομάδα που θα προκριθεί από το ζευγάρι της Γκλέναβον από τη Βόρεια Ιρλανδία με τη Μόλντε από τη Νορβηγία. Στο του “Mourneview Park” η Γκλέναβον νίκησε με 2-1 και η πρόκριση θα κριθεί στη Νορβηγία.\nΑΝΟΡΘΩΣΗ: Μάριο Φελγκέιρας, Σίλντενφελντ, Σωτηρίου, Κόφι, Πράνιτς, Ζοάο Βίκτορ, Ράγιος, Ιγκιέμπορ (34′ Οικονομίδης), Σεκού Σισέ, Τζούριτς, Μικελτάτζε (81′ Εγγλέζου).\nΛΑΤΣΙ: Σελμάνι, Σεφγκίναϊ, Χοτζαλάρι, Γκιόνι, Χάντροϊ, Στούμπινα, Έλερ, Γιονούζι, Λούσκια, Κεντές, Ουζούνι.\nΟ Απόλλων Λεμεσού γνώρισε την ήττα από τη Στούμπρας στη Λιθουανία, καθώς στάθηκε εξαιρετικά άτυχος. Το μοναδικό γκολ της αναμέτρησης που έδωσε τη νίκη (1-0) στη Στούμπρας μπήκε στο 90ό λεπτό. Το πέτυχε ο Λέβαν Ματσαρασβίλι. Η αναμέτρηση διεξήχθη υπό βροχή και διήρκησε… τρεις ώρες. Διεκόπη στο 28ο λεπτό και ξεκίνησε μετά από μία ώρα και δέκα λεπτά! Πριν τη διακοπή, η ομάδα της Κύπρου είχε δοκάρι στο 21ο λεπτό. Το γκολ σημειώθηκε στο 90ό λεπτό μετά από φοβερό σουτ του Ματσαρασβίλι.\nΈτσι θα κληθεί στο “ΓΣΠ” (19/7, 20:00) ν’ ανατρέψει το εις βάρος του σκορ και να προκριθεί στο δεύτερο προκριματικό γύρο. Εάν τα καταφέρει θ’ αντιμετωπίσει την ομάδα που θα προκριθεί από τη μάχη της Στιάρναν από την Ισλανδία με την Κάλιου από την Εσθονία.\nPrevious post:Μπράιτον, μια όμορφη μικρή πόλη στην Αγγλία\nNext post:Τέσσερις στους δέκα Έλληνες υποφέρουν από γαστροοισοφαγική παλινδρόμηση


Το VeriChip εκτός από το ότι είναι μια τέλεια μηχανή 24ωρης παρακολούθησης έχει και άλλες λειτουργίες υποδούλωσης του κατόχου του. Μέσα σε αυτό το μικροσκοπικό μηχανισμό μπορούν να αποθηκευτούν πέντε «γκίγκαμπαιτ»(5 gigabytes), δηλαδή 5 δις σύμβολα περίπου, πιο απλά μέσα στο εμφυτεύσημο μικροτσίπ χωράνε κείμενα περίπου δυο χιλιάδων σελίδων! Όλες οι πληροφορίες που επεξεργάζονται οι δορυφόροι από ψηλά έρχονται σε επίγεια ραντάρ και ηλεκτρονικούς υπολογιστές. Ένας από αυτούς είναι και αυτός που εδρεύει στις Βρυξέλλες και έχει το «ψευδώνυμο» Το Θηρίο. Οι εκεί πράκτορες εκτός ότι μπορούν να εντοπίσουν τον οποιωνδήποτε φέρει το VeriChip κάτω από το δέρμα του και να τον βλέπουν ζωντανά και απευθείας, έχουν και τη δυνατότητα να διαβάσουν όλες τις πληροφορίες που έχει αποθηκευμένο το μικροτσίπ μέσα του για τον κάτοχο του. Αυτά που μπορούν να διαβάσουν μπορούν να είναι πάρα πολλά γιατί όπως προαναφέραμε το VeriChip μπορεί να αποθήκευση μέσα του κείμενα ως και 2.000 σελίδων.\nΣημειωτέον ο κάτοχος δεν έχει πρόσβαση να μάθει τα ακριβή στοιχεία που είναι αποθηκευμένα για το πρόσωπο του στο μικροτσίπ που φέρει υποδόρια. Όμως αυτοί που έχουν πρόσβαση μπορούν κάθε φορά να προσθέτουν ή και αφαιρούν διάφορα για τον σφραγισμένο χωρίς αυτός ποτέ να ενημερώνετε για τίποτα. Οποιαδήποτε συκοφαντική πληροφορία μπορεί να περιέχεται μέσα του χωρίς ο υποδουλωμένος πλέων χρήστης να μπορεί να κάνει το οτιδήποτε.\nΜε το εμφυτεύσημο κάτω από το δέρμα μικροτσίπ ο κάτοχος γίνετε κυριολεκτικά δούλος του. Πέρα από τις παραπάνω λειτουργίες του, το VeriChip κατασκευάσθηκε για να αντικαταστήσει πολλά από τα δημόσια και μη έγραφα του σημερινού πολίτη. Θα περιέχει μέσα του όλα τα στοιχεία της ταυτότητας του κατόχου, όπως επίσης το δίπλωμα οδήγησης, αυτό που ξέρουμε σήμερα σαν βιβλιάριο υγείας, ταξιδιωτικό διαβατήριο και το βασικότερο τον τραπεζικό λογαριασμό του κατόχου κ.α. Αυτός είναι ο κύριος λόγος κατασκευής και το τελικό επιθυμητό αποτέλεσμα της δημιουργίας του VeriChip, να γίνει απολύτως απαραίτητο για τον άνθρωπο.


Ο σκελετός τυραννόσαυρου Ρεξ, πρωταγωνιστής δημοπρασίας του οίκου Christie’s στη Νέα Υόρκη (φωτ.: Christie’s).\nΣκελετός ενός T-Rex, ο πρωταγωνιστής δημοπρασίας του οίκου Christie's\nΈφτασε τα 27,5 εκατομμύρια δολάρια\nαπό Archaeology Newsroom - Δευτέρα, 12 Οκτωβρίου 2020\nΈνα αξιοσημείωτο αντικείμενο, το οποίο δεν είχε καμία σχέση με την τέχνη, βρέθηκε στο επίκεντρο της δημοπρασίας έργων του 20ού αιώνα του οίκου Christie’s, η οποία διεξήχθη την περασμένη Τρίτη το βράδυ μέσω livestream από το Rockefeller Center: ήταν ο σκελετός ενός Tyrannosaurus Rex.\nΗ χωρίς προηγούμενο δημοπρασία του σκελετού του T-Rex, στον οποίο είχαν δώσει το όνομα «Stan», ήταν το γκραν φινάλε της βραδιάς. Οι προβλέψεις έκαναν λόγο για 6 με 8 εκατομμύρια δολάρια και ο οίκος έφερε ανεξάρτητο δημοπράτη, τον Tash Perrin, για να διεξαγάγει τη δημοπρασία ενός από τους μεγαλύτερους και πιο πλήρεις σκελετούς του προϊστορικού όντος που έχει ποτέ βρεθεί.\nΟ Perrin άνοιξε τη διαδικασία προσφορών στα 3 εκατομμύρια δολάρια. Δύο ειδικοί του οίκου Christie’s, ως επί το πλείστον, με προσφορές ανέβασαν το ποσό στο ύψος των 25 εκατομμυρίων δολαρίων.\nΤελικά, ο «Stan» κατακυρώθηκε στον James Hislop, επικεφαλής του τμήματος Επιστήμη και Φυσική Ιστορία του οίκου, για το ποσό των 27,5 εκατομμυρίων δολαρίων. Ο Hislop δεν αποκάλυψε αν ο σκελετός του T-Rex πωλήθηκε σε ιδιώτη ή σε ίδρυμα.\nΜετά από αυτήν την κατάληξη, δεν θα μείνει στη μνήμη η τύχη έργου του Paul Cézanne, έργου του Mark Rothko και έργου του Willem de Kooning που βγήκαν στο σφυρί στην ίδια δημοπρασία.


Συμπτώματα του στρες: Πώς να τα εντοπίσετε και να τα αντιμετωπίσετε άμεσα | Portraits\nΣυμπτώματα του στρες: Πώς να τα εντοπίσετε και να τα αντιμετωπίσετε άμεσα\nΤο στρες είναι κάτι που οι περισσότεροι από εμάς βιώνουμε ξανά και ξανά. Η νευρικότητα που μας κάνει να νιώθουμε, στην πραγματικότητα είναι ο τρόπος που έχει το σώμα, να αντιμετωπίσει αυτές τις καταστάσεις.\nΥπάρχουν ορισμένες φορές που το στρες μπορεί να είναι σύμμαχος, διότι μας κρατά ενεργούς, όμως αν το συναίσθημα παραμείνει για μεγάλο χρονικό διάστημα, τότε αρχίζει να επηρεάζει πολύ αρνητικά ένα άτομο.\n1. έντονοι χτύποι καρδιάς\n5. υπερβολική σκέψη\n6. αίσθημα έντασης όλη την ώρα\nΤο στρες ελέγχει τις σκέψεις σας, εμποδίζει τις καθημερινές εργασίες και σας φαίνεται σχεδόν αδύνατο να χαλαρώσετε και να έχετε μια ήσυχη νύχτα. Είστε πάντα ενοχλημένοι ή ενοχλημένοι και είναι εμφανές και στους άλλους.\nΤα παραπάνω συμπτώματα, μπορεί να διαφέρουν από άτομο σε άτομο καθώς όλοι έχουν διαφορετικά βιώματα αι εμπειρίες.\nΤι μπορείτε να κάνετε για να διαχειριστείτε το άγχος;\n1. Μιλήστε για αυτό που σας ενοχλεί: Με το να εκφράζετε ό, τι σας ενοχλεί, μπορεί να είναι ένας πολύ καλός τρόπος για να σηκώσετε αυτό το βάρος από το στήθος σας. Η επίλυση ενός προβλήματος που σας απασχολεί, μπορεί να είναι ο γρηγορότερος τρόπος για να απαλλαγείτε από το στρες.\n2. Η φροντίδα του εαυτού σας είναι ένα άλλο σημαντικό πράγμα που καλό θα ήταν να εξασκήσετε για να απαλλαγείτε από το στρες. Η λύση αυτή θα σας βοηθήσει εάν δεν νιώθετε άνετα να μιλάτε για την παραμικρή σκέψη που περνάει από το μυαλό σας. Φάτε σωστά, κοιμηθείτε εγκαίρως και επενδύστε το χρόνο σας σε αυτό που σας κάνει χαρούμενους.\n3. Προσπαθήστε να κάνετε συχνά γυμναστική ή μια δημιουργική ασχολία στον ελεύθερο σας χρόνο: Οι άνθρωποι έχουν την τάση να σκέφτονται υπερβολικά στον ελεύθερο χρόνο, κάτι που τους που οδηγεί σε άγχος. Μόλις νιώσετε το στρες να σας κυριεύει, μπορείτε να σηκωθείτε και να αρχίσετε να περπατάτε ή να απασχολήσετε με κάτι άλλο το μυαλό σας.\n4. Βρείτε από πού πηγάζει: Τέλος, το μόνο που μπορείτε να κάνετε, είναι να παρατηρήσετε τι προκαλεί το άγχος σας και να μείνετε μακριά από αυτό το δυνατόν περισσότερο.\nΑυτής της φύσεως τα προβλήματα, όταν γίνονται ενοχλητικά και επηρεάζουν την καθημερινότητα σας, σημαίνουν ότι καλό θα ήταν να απευθυνθείτε σε κάποιον ειδικό για να σας βοηθήσει να τα ξεπεράσετε.\nΣΤΡΕΣ ΚΑΙ ΣΥΜΠΤΩΜΑΤΑ


Ο Νταβίντ Λουίζ υπερασπίζεται τον Ντιέγκο Κόστα - Sportsdaily.gr\nHomePremierChelseaΟ Νταβίντ Λουίζ υπερασπίζεται τον Ντιέγκο Κόστα\nΣε συνέντευξη που έδωσε ο Νταβίντ Λουίζ υπερασπίζεται τον συμπαίκτη του, Ντιέγκο Κόστα, καθώς πιστεύει ότι ο κόσμος μιλάει πολύ χωρίς να γνωρίζει ουσιαστικά τίποτα. Ο Ισπανός είχε μείνει εκτός αποστολής από 3 αγώνες και οι φήμες έλεγαν για κόντρα με τον Αντόνιο Κόντε διότι ο Κόστα ήθελε μεταγραφή στην Κίνα. Ο επιθετικός των ‘Μπλε’ επέστρεψε στην 11άδα στον αγώνα με την Χαλ και σκόραρε, με τον Βραζιλιάνο αμυντικό να τον εξυμνεί.\n“Αυτή είναι η δουλειά του, να σκοράρει, και δουλεύει κάθε μέρα για αυτό. Κάνει πολύ καλά την δουλειά του και είναι ένας σπουδαίος παίχτης και είναι σε φανταστική φόρμα“, δήλωσε ο αμυντικός της Τσέλσι.\nΚαι συνέχισε: “Παίζει καλά και είμαι χαρούμενος γι’ αυτός. Μερικές φορές ο κόσμος μιλάει πολύ χωρίς να γνωρίζει τίποτα, ουσιαστικά. Αλλά είναι φυσιολογικό γιατί οι άνθρωποι μιλούν για τους καλύτερους παίχτες του κόσμου και ο Κόστα είναι ένας από αυτού. Είναι χαρούμενος και το μόνο που θέλει είναι να παίζει ποδόσφαιρο“.\nΠροπονήθηκε μόνο του το τρίο της Ρεάλ Μαδρίτης


Πότε θα υπάρξει, τελικά, εμβόλιο για τον κορονοϊό; Οι απαραίτητες προϋποθέσεις για την κυκλοφορία του – Health Update\nΑρχική / Τελευταίες Εξελίξεις / Επιστήμη / Πότε θα υπάρξει, τελικά, εμβόλιο για τον κορονοϊό; Οι απαραίτητες προϋποθέσεις για την κυκλοφορία του\nΟι γνώμες των ειδικών διίστανται ως προς τον χρονικό ορίζοντα ανάπτυξης αποτελεσματικού και ασφαλούς εμβολίου. Το πιο αισιόδοξο σενάριο είναι για τα τέλη του χρόνου, ενώ άλλοι υποστηρίζουν ότι απέχουμε 12 έως 18 μήνες από τη διάθεση ενός ευρέως διαθέσιμου εμβολίου. Οι πρώτες ενδείξεις είναι αρκετά ενθαρρυντικές, ωστόσο απαιτούνται ορισμένες προϋποθέσεις που καθιστούν δύσκολη την ακριβή πρόβλεψη για το πότε θα είναι διαθέσιμο το εμβόλιο. Σε αυτές συμπεριλαμβάνονται:\nΗ ολοκλήρωση των απαραίτητων ελέγχων, ώστε να διασφαλιστεί η ασφάλεια και η αποτελεσματικότητα του εμβολίου.\nΗ δυνατότητα μαζικής παραγωγής σε ευρεία κλίμακα, ώστε να καλυφθούν οι ανάγκες διεθνώς.\nΣύμφωνα με τα επίσημα στοιχεία του Παγκόσμιου Οργανισμού Υγείας από τις 29 Ιουνίου, 17 υποψήφια εμβόλια βρίσκονται υπό αξιολόγηση σε κλινικές μελέτες. Αξίζει να σημειωθεί ότι είναι ενεργές αρκετές μελέτες φάσης 1 και 2, καθώς και δύο κλινικές μελέτες φάσης 3, οι οποίες, εφόσον δείξουν θετικά αποτελέσματα, θα οδηγήσουν πιθανότατα σε σχετική έγκριση του εμβολίου από τις εγκριτικές αρχές.\nΤα παραπάνω δεδομένα περί εμβολίου για τον SARS-CoV-2 παρατέθηκαν από τους ιατρούς της Θεραπευτικής Κλινικής της Ιατρικής Σχολής του ΕΚΠΑ, Ιωάννης Ντάναση, Μαρία Γαβριατοπούλου και Θάνο Δημόπουλο, καθηγητή Θεραπευτικής και Πρύτανη ΕΚΠΑ.\nSARS-CoV-2 αντισώματα αποτελεσματικότητα έλεγχοι εμβόλιο κλινικές μελέτες κορονοϊός μαζική παραγωγή\t2020-07-06\nΕτικέτεςSARS-CoV-2 αντισώματα αποτελεσματικότητα έλεγχοι εμβόλιο κλινικές μελέτες κορονοϊός μαζική παραγωγή\nPrevious ΣΕΙΒ: Αναίτιες καθυστερήσεις στην έγκριση και αποζημίωση των νέων ιατροτεχνολογικών προϊόντων\nNext ΡευΜΑζήν: Υψηλή εμπιστοσύνη των ρευματοπαθών στους Συλλόγους Ασθενών κατά την πανδημία


Ο νόμος της παραίτησης και ο πρωθυπουργός - Ας Μιλήσουμε Επιτέλους\n7/29/2018 06:12:00 μ.μ.\nΝα ξεκινήσουμε από τα βασικά: Στην πολιτική αλλά ακόμα και στις επιχειρήσεις (ας πούμε σε μια αεροπορική ή ακτοπλοϊκή εταιρεία), όταν συμβαίνει μια τραγωδία με δεκάδες νεκρούς, η κορυφή της πυραμίδας -χειριστές και διοικητικοί προϊστάμενοι- αναλαμβάνει την ευθύνη. Είτε προτού τη ζητήσει το αφεντικό είτε μετά, απλώς παραιτούνται ζητώντας συγγνώμη ακόμα και αν δεν φταίνε.\nΣτα πρωτοφανή για τη νεότερη Ιστορία τραγικά γεγονότα της Αττικής, που κόστισαν τη ζωή σε 87 άτομα και κατέστρεψαν τη ζωή μερικών χιλιάδων ακόμα ανθρώπων, τα σφάλματα της διοίκησης είναι αυταπόδεικτα εκ του αποτελέσματος.\nΑν είτε η περιφερειάρχης, είτε οι δήμαρχοι, είτε ο γενικός γραμματέας Πολιτικής Προστασίας είχαν διατάξει την εκκένωση της περιοχής, σίγουρα θα έχαναν τη ζωή τους λιγότεροι άνθρωποι. Αν δεν τους το συνέστησαν αυτό οι αξιωματικοί της Πυροσβεστικής, που είναι οι ειδικοί, τότε φταίνε κι αυτοί αλλά και οι πολιτικοί τους προϊστάμενοι. Αυτό ας το βρει ο εισαγγελέας όταν τους καλέσει. Υπάρχουν τα πάντα καταγεγραμμένα άλλωστε και οι δικαστές μπορούν, σχετικά εύκολα, να αντιληφθούν ποιοι οδήγησαν με τα τραγικά σφάλματά τους τόσους και τόσους συνανθρώπους μας στον θάνατο. Γιατί η αμέλεια ενίοτε σε κρίσιμα πόστα κοστίζει και ζωές.\nΓια το πού κατευθύνθηκε όλος αυτός ο πανικόβλητος κόσμος από την Τροχαία -αν δηλαδή τον οδήγησαν σωστά προς τη θάλασσα ή άλλες εξόδους ασφαλούς διαφυγής- ευθύνεται ο αρχηγός της Αστυνομίας και κατ’ επέκταση ο υπουργός Τόσκας, ως πολιτικός του προϊστάμενος. Οπως επίσης ευθύνεται και για τον αρχηγό της Πυροσβεστικής, που εκ του αποτελέσματος φαίνεται ότι... δεν κατάλαβε κατά πού πήγαινε η φωτιά.\nΟι ίδιοι -στο συντονιστικό όργανο για τις φωτιές- ευθύνονται και για την ολιγωρία στην κινητοποίηση του Λιμενικού και του Πολεμικού Ναυτικού για να μαζέψει τους εκατοντάδες ανθρώπους που κολυμπούσαν τρεις και τέσσερις ώρες, με αποτέλεσμα κάποιοι από αυτούς να μην αντέξουν.\nΟλα αυτά ίσως κάποτε απαντηθούν με λεπτομέρειες από τη Δικαιοσύνη και κάποιοι εκ των πρωταγωνιστών αθωωθούν ηθικά, αλλά αυτό θα συμβεί εν καιρώ. Ετσι είναι οι δημόσιες θέσεις και αυτό πρέπει να το γνωρίζουν όλοι.\nΤώρα όμως υπάρχουν νεκροί, πολλοί νεκροί και γι’ αυτούς υπάρχει ευθύνη. Μόνο στον πόλεμο δεν υπάρχει ευθύνη, παρά μόνο ιστορική. Αν, λοιπόν, την αποφύγει ο πρωθυπουργός, που έχει την ευθύνη όλων ΓΙΑΤΙ ΕΙΝΑΙ Ο ΠΡΩΘΥΠΟΥΡΓΟΣ, τότε την εισπράττει αυτός. Η λογική του «αναλαμβάνω την πολιτική ευθύνη και απλώς το δηλώνω χωρίς να πράξω οτιδήποτε άλλο», όπως π.χ. να παραιτήσω εμπλεκόμενα πολιτικά ή διοικητικά πρόσωπα στο συμβάν, δεν πείθει κανέναν. Ούτε η μετάθεση απόδοσης ευθυνών εις το μέλλον. Τώρα και όλους! Είναι ένα ασήκωτο ψυχικά γεγονός για την κοινή γνώμη που θέλει να δει τον πρωθυπουργό να... επιχειρεί -έστω- την απόδοση ευθυνών. Καταρχάς συμβολικά λόγω θέσεων και μετά βλέπουμε.


Kanthar0s: Santos go village\npavvou 26 Μαΐου 2010 - 3:10 π.μ.\nΠίστεύω ότι ο Φερνάντο κουράστηκε! Ξέρεις τι είναι να ζεις Σαλόνικα κ να σου την πέφτουν όλοι 3 χρόνια τώρα;; Ασε ρε. Για μένα είχε να δώσει και άλλα αφού με καλύτερο ρόστερ κάνει κ καλύετρα πράγματα..\nΟ νέος, δεν ξέρω ποιος θα έιναι, αλλά θα είναι νέος και θα χρειαστεί χρόνο για να περάσει το στυλ του. Η ομάδα είναι στρωμένη αλλά πλέον θα στρωθεί αλλιώς..\n4minister 26 Μαΐου 2010 - 8:55 π.μ.\nΗ επιστημονική ορολογία για τις θλάσεις τσέπης είναι ρήξεις θύλακος!\nΕνδιαφέρον σημείο από Κάρπετ:\n«Η φωνή ακουγόταν από την άλλη άκρη της τηλεφωνικής γραμμής χωρίς σαλονικιώτικη προφορά, αφού τα πολλά χρόνια στην Αθήνα την έσβησαν. «Τι να κάνει κι ο δάσκαλος; Από τα επτά κατοστάρικα του συμβολαίου τού χρωστάνε τα τέσσερα. Ενα μήνα πριν τους είπε να πληρώσουν τους συνεργάτες του και να τον αφήσουν τελευταίο κι έτσι κι έγινε. Ομηρος ποδοσφαιριστών δεν άντεχε να είναι. Είχε τρεις παίκτες που όταν τους άφηνε εκτός ενδεκάδας στραβώνανε και πήγαιναν στη διοίκηση και λέγανε θα κάνουν προσφυγή. Για τον έναν, μάλιστα, λέγανε ότι τζόγαρε και πολύ, αλλά πώς να τον συνετίσεις όταν του χρωστάς; Ρώτησε τι θα γίνει, του είπαν “κάνε υπομονή” και είπε “χαίρετε”». Απλά πράγματα...»\nΔεν σε διάβασα ολόκληρο, θα επανέλθω.\nKANTHAR0S 26 Μαΐου 2010 - 2:49 μ.μ.\nPavvou ο ανθρωπος εργαστηκε κατω απο αντιξοες συνθήκες, ειδικά τον πρώτο χρόνο. Όσο για το ποιος θα έρθει ειδήσεις που μόλις τώρα έφτασαν στα αυτιά μου λένε ότι έρχεται ο Δερμιτζάκης. Αν μη τι άλλο κίνηση με πολύ ρίσκο.\nΥπουργέ μου ευχαριστώ για την επιστημονική ορολογία!\nΔεν ξέρω αν ο Κάρπετ τα λέει σωστά, δεν το αποκλείω πάντως.\nΠορτιατης 26 Μαΐου 2010 - 4:06 μ.μ.\nΜπράβο στον Σάντος που κατάφερε να συμμαζέψει την κρατικοδίατη ομάδα του, να την φτάσει ως εκεί και να'χει όραμα ακόμα και μετά τη φυγή του!\nΕγώ μένω (δυστυχώς) στην "μπουκωμένη ανετοιμότητα του Άρη"...\n...αλλά ζω κι ελπίζω! :)))\nbiologion 26 Μαΐου 2010 - 5:46 μ.μ.\nΝα σου πω Κάνθαρε όταν άκουσ αότι ο Σάντος φεύγει γιατί κουράστηκε αμέσως την εθνικής Ελλάδας σκέφτηκα.. θα δείξει το εγγύς μέλλον.\nγια το υ.γ τώρα..ο ΟΠΑΠ δεν ήταν που θα έπαιρνε χορηγίες από αυτό το βίαιο άθλημα;; τώρα θα στάξει μερικά μύρια? πολύ όμορφα όπως λες και εσύ...\n4minister 26 Μαΐου 2010 - 10:50 μ.μ.\nΑν επιλεγεί ο Δερμιτζάκης αυτό σημαίνει πως μιλά το άδειο πορτοφόλι. Άσχετα αν πετύχει ή όχι. Εννοώ πως επειδή είναι φτηνός δεν σημαίνει ότι θα αποτύχει.\nΕπίσης το ψάξιμο με Τοπαλίδη μπορεί να σημαίνει δεδομένη ήδη αποχώρηση του τεχνικού team από Εθνική μετά το Μουντιάλ!\npavvou 26 Μαΐου 2010 - 11:33 μ.μ.\nE, όχι και ο Δερμιτζάκης ρε παιδιά!! Μου φαίνεται ότι απλώς το πετάνε, ωστε ότι άλλο κάτσει να έχει γλύκα...\nΚαλά αυτό με τον ΟΠΑΠ δημιουργεί "δεδικασμένο"\nKANTHAR0S 27 Μαΐου 2010 - 10:47 π.μ.\nΠορτιάτη ας ελπίσουμε ότι του χρόνου θα είμαστε χωρίς μποκούματα και έτοιμοι!\nBiologion λεγεται ότι η ΕΠΟ εχει δωσει τα χερια με Σάντος. Όσο για την χορηγεια ειναι σκανδαλο. Να στρωσει κατω τον κωλο του ο ΠΑΟΚ και να φτιαξει το γηπεδο του. Τι σχεση εχει το κρατος γαμω το κερατο μου;\nΥπουργέ συμφωνώ με αυτά που λες.\nPavvou είναι πιθανό να πάει στα προκριματικά με Δερμιτζάκη. Αν βγει ο Ζαγοράκης γίνεται μάγκας, ειδάλλως έχει να πέσει κράξιμο.\nPansofix 27 Μαΐου 2010 - 12:07 μ.μ.\nαπαξ και εφυγε ο σαντος για μενα πεταξε και η ευκαιρια του παοκ για κατι καλο φετος σε ευρωπη και σουπερλιγκ...ο συνεκτικος κρικος της ομαδας εφυγε, επομενως η αλληλουχια σπαει και ας μας αποδειξουν το αντιθετο...οσο για τον οπαπ και τη χορηγεια σε παοκ για το γηπεδο δεν ειναι απλα σκανδαλο αλλα υπερσκανδαλο, η επιτομη του σκανδαλου και ευχομαι και ελπιζω να επεμβει εισαγγελεας και αυτεπαγγελτα αν γινεται γιατι μερικα πραγματα εχουν και τα ορια τους...\npavvou 27 Μαΐου 2010 - 1:52 μ.μ.\nΚάνθαρε ο Δερμι δεν θα αντέξει στην Τούμπα!! Θα διαβάζει τα "Σπορ", θα ακούει τον κάθε λακαμά και θα τα ...παίξει.\nPansofix ούτε να το συζητάς με τον εισαγγελέα. Εξάλλου εμπλέκονται και κάποιοι πολιτικοί μέσα στο κόλπο. Θα έχω νέα σύντομα...\nΑνώνυμος 27 Μαΐου 2010 - 10:22 μ.μ.\nΜανάρι Κάνθαρε, τι τέλεια που τα γράφεις? Μικρός ήθελες να γίνεις δημοσιγραφίσκος, αλλά δεν σε άφηνε η μαμάκα ε?...\nΚαταρχάς συμφωνώ με το σχόλιό σου για τη "χορηγία". Ειδικά σε τέτοιους καιρούς θα είχε πολλά θετικά το να κάνουμε τις εργασίες με δικά μας έξοδα. Σίγουρα θα έδειχνε σεβασμό στην κοινωνία, ειδικά στον βορρά.\nΟ Σάντος νομίζω πως έφυγε επειδή διείδε πως δεν υπάρχει η ανάλογη υποδομή για να κάνει η ομάδα το βήμα παραπάνω. Βασικά ως προς τα οικονομικά. Ελπίζω να έκανε λάθος!\nΗ κούραση που επικαλέστηκε δεν νομίζω πως είναι ψέμα. Φέρνω απλώς τον εαυτό μου στη θέση του τις ημέρες του αγώνα με τον ΠΑΣ... Επίσης μην ξεχνάμε πως ο Ζαγόρ παραιτήθηκε σε πολύ ζόρικη φάση. Αξίζει κρέντιτ στο Βρύζα για εκείνο το διάστημα.\nΌαο για τον νέο τεχνικό, πενία τέχνας κατεργάζεται. Το μόνο βέβαιο είναι πως ο Ζαγόρ φαίνεται να φέρνει μια δική του επιλογή 100%, όπως έκανε και με τον Σάντος. Προφανώς έτσι θα του "βγαίνει" και η στήριξη πιο εύκολα.\nΥΓ. Σου προτείνω ενόψει μουντιάλ να ψαχτείς και να τρως κάθε μέρα από την κουζίνα της χώρας που παρακολουθείς! Και προβλέπω να φας πολλή παέγια!!\nKANTHAR0S 28 Μαΐου 2010 - 3:25 μ.μ.\nΠανσοφίξ καλά τα λες:\nΟ συνεκτικος κρικος της ομαδας εφυγε, επομενως η αλληλουχια σπαει και ας μας αποδειξουν το αντιθετο. Όσο για την χορηγία κάποια στιγμή πρέπει να τελειώσει αυτό το αστείο με το κράτος. Δεν το λέω μόνο για τον ΠΑΟΚ και δεν το λέω μόνο για ομάδες. Πρέπει να στηρίζεσαι και σε δικές σου δυνάμεις.\nPavvou λέγεται ότι ο Δερμιτζάκης δεν θα βγάλει ούτε την παρέλαση!\nΑναμένουμε τα νέα!\nPAOK-UK εννοείται ότι ο καθενας πρεπει να κανει κουμάντο στον εαυτό του και να κάνει εργασίες με δικά του έξοδα.\nΚι εγώ πιστεύω ότι κουράστηκε, αλλά όχι ότι έφυγε μόνο εξαιτίας της κούρασης.\nΤο γεγονός ότι είναι επιλογή Ζαγοράκη μπορεί να ''συγκρατήσει'' κάπως την γκρίνια, αλλά προς το παρόν υπάρχει μια απαισιοδοξία. Θα τον δούμε και θα κριθεί και δυστυχώς για αυτόν θα κριθεί πολύ γρήγορα.\nΟσο για την γαστρονομική πρόταση ενόψει μουντιάλ την εγκρίνω! Είναι νόστιμη η παέγια.\nΑνώνυμος 3 Ιουνίου 2010 - 11:52 μ.μ.\nΑν και Παοκτζής, πιστεύω πως τα πράγματα δυσκολεύουν για τον ΠΑΟΚ. Όποιος κι αν είναι ο καινούριος προπονητής, πολύ δύσκολα θα τον δεχτεί ο κόσμος, ιδιαίτερα αν έχει κάποια αποτυχία στην αρχή. Καλό παιδί ο Δερμιτζάκης, προσωπικά όμως πιστεύω ότι δεν είναι αυτό που θέλει αυτή την στιγμή ο ΠΑΟΚ.\nKANTHAR0S 4 Ιουνίου 2010 - 4:48 μ.μ.\nΔυστυχώς ο νέος προπονητής είτε θα αποθεωθεί πολύ γρήγορα, είτε θα κραχτεί πολύ γρήγορα. Η ευρωπαϊκή προοπτική επισπεύδει κατά πολύ την κρίση του.